Temeljem članka 17. stavka 1. točke 1. Zakona o sustavu civilne zaštite (Narodne novine, broj [82/15](https://www.zakon.hr/cms.htm?id=35955), [118/18](https://www.zakon.hr/cms.htm?id=35953), [31/20](https://www.zakon.hr/cms.htm?id=43417), [20/21](https://www.zakon.hr/cms.htm?id=47446) i [114/22](https://www.zakon.hr/cms.htm?id=53923)) te članka 35. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_\_ 2024. godine donijelo je

**SMJERNICE ZA ORGANIZACIJU I RAZVOJ SUSTAVA CIVILNE ZAŠTITE NA PODRUČJU GRADA IVANIĆ-GRADA ZA RAZDOBLJE 2024. – 2027. GODINE**

**I. UVOD**

Zakonom o sustavu civilne zaštite (Narodne novine, broj 82/15, 118/18, 31/20, 20/21 i 114/22) određeno je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Sustav civilne zaštite ustrojava se na lokalnoj, područnoj (regionalnoj) i državnoj razini, a povezuje resurse i sposobnosti sudionika, operativnih snaga i građana u jedinstvenu cjelinu radi smanjenja rizika od katastrofa, pružanja brzog i optimalnog odgovora na prijetnje i opasnosti nastanka te ublažavanja posljedica velike nesreće i katastrofe.

**II. SMJERNICE**

S obzirom na težinu mogućih posljedica katastrofa i velikih nesreća, ove Smjernice donose se s ciljem usmjeravanja razvoja sustava civilne zaštite Grada Ivanić-Grada u pravcu koji će moći odgovoriti na posljedice sve učestalijih katastrofa, u prvom redu jačanjem preventivnih mjera, ali i sustavnih organizacijskih rješenja tako da postojeće operativne snage civilne zaštite ojačaju spremnost za djelovanje. Smjernice će se koristiti kao podloga za planiranje aktivnosti u sustavu civilne zaštite u razmatranom periodu u cilju smanjenja rizika od velikih nesreća te provođenja ciljanih preventivnih i planskih mjera i aktivnosti, a sukladno Procjeni rizika od velikih nesreća za područje Grada Ivanić-Grada koju je donijelo Gradsko vijeće Grada Ivanić-Grada na svojoj 18. sjednici održanoj dana 28. ožujka 2019., a koje provode operativne snage sustava civilne zaštite.

**1. PLANIRANJE**

Uspostava, razvoj i unapređenje sustava civilne zaštite je proces koji zahtijeva znatna financijska sredstva, pa će stoga dinamika organizacije, razvoja i unapređenja civilne zaštite biti uvjetovana objektivnim mogućnostima Proračuna Grada Ivanić-Grada. Usvojene planske dokumente i akte iz područja sustava civilne zaštite potrebno je u slučaju izmjena zakonskih

propisa i drugih važećih propisa uskladiti do propisanih rokova, odnosno uskladiti s novonastalim uvjetima.

**2. PLANSKI DOKUMENTI**

Planskim dokumentima sustava civilne zaštite Grada Ivanić-Grada uređuje se organizacija sustava, planiranje mjera civilne zaštite, definiranje ovlasti, nadležnosti i zadaća svih sastavnica sustava. U dijelu planskih aktivnosti u sustavu civilne zaštite koje provodi Grad Ivanić-Grad, a koju čine dokumenti iz područja civilne zaštite kojima se definiraju mjere smanjenja rizika od katastrofa i utvrđivanje procjena rizika, planiranja, pripravnosti za reagiranje te provedba mjera civilne zaštite u razdoblju 2024. – 2027. godine, potrebno je:

a) izrada i donošenje 1. usklađivanja Procjene rizika od velikih nesreća za područje Grada Ivanić-Grada,

b) izrada i donošenje 1. usklađivanja Procjene ugroženosti od požara i tehnološke eksplozije i Plana zaštite od požara za područje Grada Ivanić-Grada,

c) izrada Plana vježbi civilne zaštite, na godišnjoj razini,

d) izrada i donošenje Analize stanja sustava civilne zaštite, na godišnjoj razini,

e) izrada i donošenje Plana razvoja sustava civilne zaštite, na godišnjoj razini.

**3. OPERATIVNE SNAGE SUSTAVA CIVILNE ZAŠTITE GRADA IVANIĆ-GRADA**

Mjere i aktivnosti u sustavu civilne zaštite provode sljedeće operativne snage sustava civilne zaštite:

1. Stožer civilne zaštite Grada Ivanić-Grada,

2. operativne snage vatrogastva (JVP Grada Ivanić-Grada, DVD-i i zapovjedništvo

VZG Ivanić-Grada),

3. operativne snage Hrvatskog Crvenog križa - Gradsko društvo Crvenog križa

Ivanić-Grad,

4. udruge,

5. povjerenici civilne zaštite,

6. koordinatori na lokaciji,

7. pravne osobe od interesa za sustav civilne zaštite.

**3.1. Stožer civilne zaštite Grada Ivanić-Grada**

U narednom četverogodišnjem razdoblju potrebno je nastaviti s osposobljavanjem članova Stožera civilne zaštite Grada Ivanić-Grada kao stručnog tijela Gradonačelnika te održati tematske sjednice stožera civilne zaštite najmanje dva puta godišnje u cilju provedbe zadaća koje proizlaze iz Programa aktivnosti u provedbi posebnih mjera zaštite od požara od interesa za Republike Hrvatske, pripreme za turističku sezonu te pripreme za nepovoljne vremenske uvjete.

Da bi sustav upravljanja u izvanrednim situacijama mogao odgovoriti svim potencijalnim prijetnjama i izazovima, potrebno je u definiranom razdoblju provesti sljedeće aktivnosti:

- provoditi sustavnu edukaciju operativnih snaga i pravnih osoba od interesa za sustav civilne zaštite

- provoditi vježbe civilne zaštite kako bi se provjerila spremnost operativnih snaga za odgovor na sve potencijalne ugroze i otklonili uočeni nedostaci

- intenzivirati suradnju sa županijskim stožerom civilne zaštite i stožerima civilne zaštite susjednih jedinica lokalne samouprave u provedbi svih aktivnosti od zajedničkog interesa za izgradnju sustava civilne zaštite.

**3.2. Operativne snage vatrogastva (JVP Grada Ivanić-Grada, VZG Ivanić-Grada),**

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva. Kako bi se materijalno-tehnička opremljenost i stručna osposobljenost pripadnika vatrogasnih postrojbi podigla na višu razinu potrebno je poduzeti sljedeće aktivnosti:

- provoditi specijalizaciju i internu obuku vatrogasaca uz redovno održavanje operativnih vježbi, uključujući obuku i specijalizaciju za spašavanje iz ruševina,

- kontinuirano provoditi kontrolu tjelesne i motoričke sposobnosti zaposlenika JVP prema važećem pravilniku,

- provoditi preventivne mjere zaštite od požara osobito tijekom ljetnih mjeseci kao i u drugim razdobljima u godini u kojima postoji povećana opasnost od nastanka i širenja požara,

- provoditi edukacije lokalnog stanovništva o opasnostima i negativnim učincima požara,

- osigurati u proračunu Grada Ivanić-Grada sredstva i nastaviti opremanje vatrogasnih postrojbi najsuvremenijim materijalno tehničkim sredstvima, uključujući sredstva za spašavanje iz ruševina, sredstva za saniranje posljedica nevremena,

- provoditi stalna stručna osposobljavanja pripadnika vatrogasnih postrojbi organizacijom radionica i pokaznih vježbi,

- kontinuirano razvijati informacijski sustav,

- u području rada s članovima DVD-a posebnu pažnju potrebno je posvetiti vatrogasnoj mladeži, kao potencijalnim budućim operativnim vatrogascima,

- kontinuirano vršiti edukaciju poljoprivrednika i drugog stanovništva u vezi spaljivanja biljnog otpada zbog požara na otvorenim te vršiti zadaće u skladu s Programom aktivnosti u provedbi posebnih mjera zaštite od požara od interesa za Republiku Hrvatsku u periodu na kojeg se donose ove smjernice.

**3.3. Operativne snage Hrvatskog crvenog križa-Gradsko društvo Crvenog križa Ivanić-Grad**

Operativna snaga Hrvatskog Crvenog križa je Gradsko društvo Crvenog križa Ivanić-Grad koje je temeljna operativna snaga sustava civilne zaštite u velikim nesrećama i katastrofama u izvršavanju obveza u sustavu civilne zaštite sukladno Zakonu o Hrvatskom Crvenom križu (Narodne novine, broj 71/10, 136/20), Statutu Hrvatskog Crvenog križa i drugim važećim propisima. GDCK Ivanić-Grad traži, prima i raspoređuje humanitarnu pomoć za potrebe na području svog djelovanja, obučava i oprema ekipe za izvršavanje zadaća u slučaju velikih prirodnih, ekoloških i drugih nesreća s posljedicama masovnih stradanja i epidemija. U narednom razdoblju Grad Ivanić-Grad nastavit će s financiranjem Gradskog društva crvenog križa Ivanić-Grad sukladno važećim propisima.

**3.4. Udruge**

Udruge koje su Odlukom Gradskog vijeća Grada Ivanić-Grada o određivanju pravnih osoba od interesa za sustav civilne zaštite Grada Ivanić-Grada od dana 12. rujna 2019. utvrđene kao pravne osobe bez javnih ovlasti od interesa za sustav civilne zaštite Grada Ivanić-Grada, pričuvni su dio operativnih snaga sustava civilne zaštite s kojima će Grad Ivanić-Grad u narednom razdoblju zaključiti ugovore o međusobnoj suradnji kojima će se, u skladu s Planom djelovanja civilne zaštite Grada Ivanić-Grada, definirati potrebni ljudski resursi, materijalna sredstva, vrijeme i način njihovog aktiviranja i angažiranja u provedbi zadaća civilne zaštite te način naknade stvarnih troškova. Radi se o sljedećim udrugama:

1. Radio klub Ivanić, Omladinska 30, Ivanić-Grad
2. Lovačko društvo „Prepelica“, Vulinčeva 29, Ivanić-Grad
3. Lovačko društvo „Srna“ Trebovec, Dugoselska 19, Breška Zelina
4. Lovačko društvo „Fazan“ Topolje, Vulinčeva 113, Ivanić-Grad
5. Lovačko društvo „Šljuka“ Opatinec, Tarno 3, Ivanić-Grad.

**3.5. Povjerenici civilne zaštite**

Gradonačelnik Grada Ivanić-Grada donio je dana 15. svibnja 2023. Odluku o povjerenicima civilne zaštite Grada Ivanić-Grada i njihovim zamjenicima (KLASA: 024-05/23-11/58, URBROJ: 238-10-03-02/3-23-5) temeljem članka 17. stavka 3. točke 5. i 9. i članka 34. stavka 1. Zakona o sustavu civilne zaštite (Narodne novine, broj 82/15, 118/18, 31/20, 20/21 i 114/22), a u skladu s člancima 21., 22. i 23. Pravilnika o mobilizaciji, uvjetima i načinu rada operativnih snaga sustava civilne zaštite (Narodne novine, broj 69/16). Navedenom Odlukom utvrđen je potreban broj povjerenika i njihovih zamjenika za područje Grada Ivanić-Grada, i to 36 povjerenika i 36 zamjenika povjerenika civilne zaštite Grada Ivanić-Grada. Oni trebaju biti imenovani u narednom razdoblju razvoja sustava civilne što prije s obzirom na njihove zadaće u sustavu civilne zaštite Grada Ivanić-Grada:

- sudjelovanje u pripremanju građana za osobnu i uzajamnu zaštitu te usklađivanje i provođenje mjera osobne i uzajamne zaštite;

- obavještavanje građana o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite;

- sudjelovanje u organiziranju i provođenju evakuacije, sklanjanja, zbrinjavanja i drugih mjera civilne zaštite;

- organiziranje zaštite i spašavanja pripadnika ranjivih skupina;

- provjeravanje postavljanja obavijesti o znakovima za uzbunjivanje u stambenim zgradama na području svoje nadležnosti (o propustima obavješćuju inspekciju civilne zaštite);

- obavljanje ostalih dužnosti sukladno pozitivno pravnim propisima za područje civilne zaštite.

Planom djelovanja civilne zaštite Grada Ivanić-Grada, kojeg je Gradonačelnik donio 8. studenog 2023. (KLASA: 024-05/23-11/139, URBROJ: 238-10-03-02/3-23-3), utvrđeno je do sada ukupno 15 kandidata za povjerenike CZ i njihove zamjenike te je u narednom razdoblju potrebno provesti postupak njihovog imenovanja i aktivnosti u cilju utvrđivanja kandidata za povjerenike CZ i njihove zamjenike za ona naselja ili za dijelove naselja gdje još nisu utvrđeni kandidati za imenovanje ili nije utvrđen dovoljan broj kandidata za imenovanje povjerenika CZ i njihove zamjenike.

**3.6. Koordinator na lokaciji**

Koordinator na lokaciji procjenjuje nastalu situaciju i njezine posljedice na terenu te u suradnji sa stožerom civilne zaštite Grada Ivanić-Grada usklađuje djelovanje operativnih snaga sustava civilne zaštite. Koordinator na lokaciji u slučaju velike nesreće i katastrofe je osoba koja koordinira aktivnosti operativnih snaga sustava civilne zaštite na mjestu intervencije. Ovisno o specifičnostima izvanrednog događaja, načelnik Stožera civilne zaštite Grada Ivanić-Grada određuje koordinatora i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

**3.7. Pravne osobe u sustavu civilne zaštite**

Pravne osobe u sustavu civilne zaštite na području Grada Ivanić-Grada određene su Odlukom o određivanju operativnih snaga zaštite i spašavanja na području Grada Ivanić-Grada:

1. Dom zdravlja Zagrebačke županije ispostava Ivanić-Grad s pripadajućim ambulantama u Posavskim Bregima i Graberju Ivanićkom
2. Hrvatski zavod za javno zdravstvo Zagrebačke županije Ispostava Ivanić-Grad

3. Zavod za hitnu medicinu Zagrebačke županije Ispostava Ivanić-Grad

4. Specijalna bolnica „Naftalan“

5. Hrvatski zavod za socijalni rad Područni ured Ivanić-Grad

i Odlukom o određivanju pravnih osoba od interesa za sustav civilne zaštite Grada Ivanić-Grada s ciljem priprema i sudjelovanja u otklanjanju posljedica katastrofa i velikih nesreća:

1. IVAKOP d.o.o., Savska 50, Ivanić-Grad
2. IVAPLIN d.o.o., Ulica Krešimira IV 10, Ivanić-Grad
3. Komunalni centar Ivanić-Grad d.o.o., Omladinska 30, Ivanić-Grad
4. Obiteljski radio Ivanić d.o.o., Moslavačka 11, Ivanić-Grad
5. AEKS d.o.o., Omladinska 45, Ivanić-Grad
6. KAPITEL d.o.o., Trg Vladimira Nazora 15, Ivanić-Grad
7. CVIPEK d.o.o., Savska 117, Ivanić-Grad
8. ELEKTROCENTAR PETEK d.o.o., Etanska cesta 8, Ivanić-Grad
9. LE-GRAD d.o.o., Zagrebačka 30, Graberje Ivanićko
10. Srednja škola Ivan Švear, Školska 12, Ivanić-Grad
11. Osnovna škola Stjepana Basaričeka, Ulica Milke Trnine 14, Ivanić-Grad
12. Osnovna škola Đure Deželića, Park hrvatskih branitelja 4, Ivanić-Grad
13. Osnovna škola Posavski Bregi, Savska 70, Posavski Bregi
14. Osnovna škola Josipa Badalića, Zagrebačka 11, Graberje Ivaničko
15. Učenički dom Ivanić-Grad, Ulica slobode 37, Ivanić-Grad
16. Vodoopskrba i odvodnja Zagrebačke županije, Ulica Janka Rakuše 1, Zagreb
17. Veterinarska stanica Križ d.o.o. Ambulanta Posavski Bregi, Savska 55.

S pravnim osobama od interesa za sustav civilne zaštite na području Grada Ivanić-Grada potrebno je sklopiti ugovore o međusobnoj suradnji kojima će se, u skladu s Planom djelovanja civilne zaštite Grada Ivanić-Grada, definirati potrebni ljudski resursi, materijalna sredstva, strojevi i oprema, vrijeme i način njihova aktiviranja i angažiranja u provedbi zadaća civilne zaštite te način naknade stvarnih troškova.

**4. PROCJENA RIZIKA I PLAN DJELOVANJA CIVILNE ZAŠTITE**

**4.1. Procjena rizika i Plan djelovanja civilne zaštite**

Procjenu rizika od velikih nesreća za područje Grada Ivanić-Grada koju je, sukladno Smjernicama za izradu Procjene rizika od velikih nesreća na području Zagrebačke županije (KLASA: 022-01/17-01/09, URBROJ:238/1-03-17-38 od dana 13. veljače 2017.), donijelo Gradsko vijeće Grada Ivanić-Grada na svojoj 18. sjednici održanoj dana 28. ožujka 2019. godine i Plan djelovanja civilne zaštite Grada Ivanić-Grada, kojeg je donio Gradonačelnik dana 8. studenog 2023., potrebno je u narednom razdoblju redovito ažurirati.

Gradonačelnik, kao nositelj izrade planskih dokumenata u civilnoj zaštiti, dužan je kontinuirano, sukladno promjenama u normativnom području, procjenama rizika ili metodološkim promjenama, provoditi njihovo usklađivanje.

**III. ZAVRŠNA ODREDBA**

Smjernice za organizaciju i razvoj sustava civilne zaštite na području Grada Ivanić-Grada za razdoblje 2024. – 2027. godine objavit će se u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_ 2024. Željko Pongrac, pravnik kriminalist