**Z A P I S N I K**

**SA 31. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 24. rujna 2024.

31. sjednica Gradskog vijeća Grada Ivanić-Grada održana je dana 24. rujna 2024. godine s početkom u 16:37 sati u Spomen domu Alojz Vulinec, Beliceva 1, Ivanić-Grad.

Bilješke vodi Matea Rešetar – viša stručna suradnica za poslove Gradskog vijeća i Gradonačelnika

Prisutni članovi Gradskog vijeća:

Željko Pongrac, Željko Brezovečki Brzi, Slaven Barišec, Ivica Kozjak, Milica Piličić, Mirna Češković, Aleksandra Toth, Lovorko Matković, Tibor Vuković, Miljenko Šimunović, Maja Krnjević, Renato Mikac

Odsutni: Irena Fučkar, Mladen Prelec, Kristijan Škarica

Ostali prisutni:

1. Javor Bojan Leš – gradonačelnik Grada Ivanić-Grada
2. Tomislav Cuvaj – zamjenik gradonačelnika Grada Ivanić-Grada
3. Marina Šiprak – pročelnica Upravnog odjela za lokalnu samoupravu, pravne poslove i društvene djelatnosti
4. Dražen Hlad – pročelnik Upravnog odjela za komunalno gospodarstvo, prostorno planiranje, gospodarstvo i poljoprivredu
5. Tamara Mandić – pročelnica Upravnog odjela za financije i proračun
6. Matea Rešetar – viša stručna suradnica za poslove Gradskog vijeća i Gradonačelnika
7. Ilijana Mišković – viša stručna suradnica – komunalna redarka
8. Dražen Malec – ravnatelj Pučkog otvorenog učilišta Ivanić-Grad
9. Senka Kušar Bisić – ravnateljica Gradske knjižnice Ivanić-Grad
10. Rosana Škrgulja – ravnateljica Muzeja Ivanić-Grada
11. Tomislav Masten – direktor trgovačkog društva Vodoopskrba i odvodnja Zagrebačke županije d.o.o.
12. Martina Vozdecki – rukovoditeljica sektora za financijske i računovodstvene poslove trgovačkog društva Vodoopskrba i odvodnja Zagrebačke županije d.o.o.
13. Ana Tomašić – v.d. direktora trgovačkog društva Obiteljski radio Ivanić d.o.o.
14. Sanja Mahovlić Vučinić – direktorica trgovačkog društva Razvojna agencija IGRA d.o.o.
15. Sanja Radošević – direktorica trgovačkog društva IVAKOP d.o.o.
16. Mario Mikulić – direktor trgovačkog društva Komunalni centar Ivanić-Grad d.o.o.
17. Siniša Halaš – direktor trgovačkog društva IVAPLIN d.o.o.
18. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 31. sjednicu te konstatirao kako je sjednici od ukupno 15 prisutno 10 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je s 10 glasova za jednoglasno usvojen zapisnik s 30. sjednice Gradskog vijeća Grada Ivanić-Grada.

Prije usvajanja Dnevnog reda, predsjednik Gradskog vijeća g. Pongrac predložio je

da se Dnevni red dopuni točkom:

* **Razmatranje prijedloga i donošenje Odluke o davanju suglasnosti na izmjene i dopune Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom Ivanić-Grad**

Prijedlog je s 10 glasova za jednoglasno usvojen.

Gradsko vijeće je jednoglasno sa 10 glasova za usvojilo sljedeći

**D N E V N I R E D :**

1. **Aktualni sat**

* **Informacija komunalnog redarstva o izvršenim nalozima u prethodnom periodu**

1. **Razmatranje Financijskog izvješća i Izvješća o poslovanju trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju za 2023. godinu i donošenje Zaključka o primanju na znanje istog**
2. **Razmatranje prijedloga i donošenje Odluke o davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Hrvatske poštanske banke d.d.**
3. **Razmatranje Financijskog izvješća i Izvješća o poslovanju trgovačkog društva Obiteljski radio Ivanić d.o.o. za 2023. godinu** **i donošenje Zaključka o primanju na znanje istog**
4. **Razmatranje Izvješća o radu i financijskom poslovanju Pučkog otvorenog učilišta Ivanić-Grad za 2023. godinu** **i donošenje Zaključka o primanju na znanje istog**
5. **Razmatranje Izvješća o radu i financijskom poslovanju Gradske knjižnice Ivanić-Grad za 2023. godinu i donošenje Zaključka o primanju na znanje istog**
6. **Razmatranje Izvješća o radu i financijskom poslovanju Muzeja Ivanić-Grada za 2023. godinu i donošenje Zaključka o primanju na znanje istog**
7. **Razmatranje Polugodišnjeg izvješća o radu Gradonačelnika Grada Ivanić-Grada za razdoblje siječanj – lipanj 2024. godine i donošenje Zaključka o prihvaćanju istog**
8. **Razmatranje prijedloga i donošenje Polugodišnjeg izvještaja o izvršenju Proračuna Grada Ivanić-Grada za 2024. godinu**
9. **Razmatranje prijedloga** **i** **donošenje Odluke o osnivanju udruge Energetska zajednica Ivanić – ECI**
10. **Razmatranje prijedloga i donošenje Odluke o dopuni Odluke o određivanju imena ulica i trgova u naseljima na području Grada Ivanić-Grada**
11. **Razmatranje prijedloga i donošenje Odluke o raspisivanju javnog natječaja za prodaju zemljišta u poduzetničkim zonama na području Grada Ivanić-Grada radi izgradnje gospodarskih objekata**
12. **Razmatranje prijedloga i donošenje Odluke o kapitalnoj pomoći trgovačkom društvu IVAKOP d.o.o. za komunalne djelatnosti**
13. **Razmatranje prijedloga i donošenje Odluke o davanju suglasnosti na izmjene i dopune Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom Ivanić-Grad**
14. **Razno**

Rad prema utvrđenom dnevnom redu.

1. **TOČKA**

Gđa. Ilijana Mišković – u promatranom ljetnom razdoblju od 25. lipnja do 23. rujna 2024. godine provedene su sljedeće aktivnosti - sukladno provedbi programa mjere DDD na području Grada Ivanić-Grada u 2024. godini te potpisanom ugovoru između trgovačkog društva Komunalni centar Ivanić-Grad d.o.o. i tvrtke Adria grupa provedeno je 5 adulticidnih i 6 larvicidnih tretmana protiv komaraca. Nakon izvršenih tretmana zaprimljen je nemali broj prigovora i primjedbi oko neobilaska i neulaska u svaku ulicu na području Grada Ivanić-Grada. Sve primjedbe i sve sugestije komunalno redarstvo je proslijedilo Komunalnom centru čiji direktor je uputio dopis izvođaču tvrtci Adria grupa i ukazao na nedostatke i obvezu provedbe Ugovora, odnosno da se mora ući u svaku ulicu na području cijelog Grada. Ukoliko bude potrebe i ako to vremenski uvjeti dozvole, provest će se još jedna akcija. U sklopu održavanja javne rasvjete u promatranom razdoblju izvođač Trstenik elektronika d.d. je otklonio kvarove na preko sto lokacija. Budući da su neki kvarovi većeg opsega ili su obuhvaćeni garancijom, sam popravak zahtijeva više vremena pa ovim putem zahvaljujem građanima na strpljenju i razumijevanju. Prema Komunalnom centru do sada je izdano ukupno 148 naloga, 40 naloga više nego u prethodnom razdoblju i istima je između ostalog obuhvaćena i obnova oštećenih autobusnih stanica te horizontalna signalizacija prije početka školske godine jer nam je to ključno za sigurnost školaraca u prometu. Sanacija i rekonstrukcija dječjeg igrališta u centru pored DM-a je pri kraju, završava se te će se igralište krajem tjedna ponovno moći koristiti. Trenutno su u postupku dogovori s ovlaštenom tvrtkom koja posjeduje pokretne ekološke laboratorije oko točne lokacije za smještaj pokretnog laboratorija te će se uskoro provesti nabava za uslugu praćenja kvalitete zraka i određivanja stvarne razine zagađenja zraka na našem području, odnosno na području Grada Ivanić-Grada, u skladu s Uredbom o razini onečišćenih tvari u zraku i Pravilnikom o praćenju kvalitete zraka. Također, trenutno se izvode radovi na oborinskoj odvodnji, trenutno je izvođač u Ulici vrba i privodi radove kraju, a osim Ulice vrba radovi su završeni u Naftaškoj, Naftaplinskoj, Johovečkoj, Zajčićevoj na Prečnom, Vatrogasnoj ulici i Donjoj Poljani, Zajčićevoj ulici, Petarima, Žutičkoj ulici, u Graberskom brdu i u Garjevičkoj i Vulinčevoj ulici. U tijeku je naravno i snimanje za sve one lokacije za koje su pristigle prijave da postoji nekakav problem oborinske odvodnje ili smo mi tijekom svog obilaska to primijetili. Također, izvršen je obilazak terena te je izrađen popis svih onih lokacija na kojima je potrebno izvršiti krpanje i manja presvlačenja. Također su radovi u tijeku te bi do kraja ovog tjedna sve lokacije trebale biti završene i to mi je danas izvođač potvrdio. Komunalni centar u sklopu plana održavanja kontinuirano održava javne i zelene površine, naravno vremenske prilike određuju sam intenzitet provedbe. Prelazimo na brojke odnosno na broj upravnih postupaka koje je komunalno redarstvo pokrenulo. Dakle u tijeku su i dalje obilasci, izrada zapisnika i pokretanje tih upravnih postupaka zbog neodržavanja i neuređivanja čestica. Trenutno su pokrenuta 33 upravna postupka za neuređene parcele. Tu bi samo htjela naglasiti jer imamo jako puno upita, dakle komunalno redarstvo djeluje na području ukoliko čestica nije održavana i temeljem Zakona o komunalnom gospodarstvu i Odluci o komunalnom redu može pokrenuti upravni postupak ukoliko je znači neuređena čestica vidljiva s javne površine i graniči s istom, a svi oni problemi koji su između, odnosno na samoj međi i koje susjedi imaju međusobno se rješavaju sudskim putem, pa evo samo jedan mali naglasak budući da ima jako puno pitanja. Također su izdavana upozorenja za uzurpacije javne površine, neodržavanje živica jer ometaju preglednost i sigurnost u prometu, te odlaganje građevinskog otpada. Osim upravnih postupaka za neuređene čestice, izdano je 11 obaveznih prekršajnih naloga te 8 opomena za pariranje na javnim i zelenim površinama. 26 suglasnosti, dakle 8 više nego u prethodnom razdoblju, za korištenje javne površine, 12 suglasnosti za prometovanje vozila težih od 3,5 tone na području grada, 66 suglasnosti za izvođenje radova na javnim površinama, 6 suglasnosti za izvođenje radova za izradu priključka na instalacije, te 29 rješenja za korištenje javne površine. U tijeku je izdavanje rješenja za sve izlagače odnosno ugostitelje koji će biti na 20. Bučijadi. Osim toga, još za kraj, u promatranom razdoblju Grad Ivanić-Grad je izdao odobrenje za usluge kastracije, cijepljenja, čipiranja, te ostalih potrebnih veterinarskih usluga za pse i mačke za ukupno 336 životinja što je zapravo iznos preko 20.000,00 eura.

Gđa. Maja Krnjević – očekivala sam da ću dobiti pismene odgovore na pitanja koja sam postavila prošli put. Nisam dobila, mislila sam se na njih nešto očitovati, ali vjerujem da će do sljedećeg vijeća biti, da će sljedeće vijeće biti u nekakvom roku od mjesec dana. Moje prvo pitanje danas je što je s mjesnim odborima Grada Ivanić-Grada. Veliki dio mjesnih odbora je eutanaziran, da ne kažem da smo već odavno trebali imati izbore i nismo ih imali. Naime zašto to pitam? I sama sam član MO Centar i definitivno se nismo sastali, naš predsjednik nije sazvao sastanak ni na inicijativu ni na ništa već nekoliko godina, a pitanja se postavljaju. Jedno od pitanja koje je bilo ovo ljeto vrlo aktualno i zbog kojeg je i televizija bila u Ivaniću, da postoji MO koji funkcionira mogao je u tom dijelu odraditi veliki posao, smiriti građane, odnosno urgirati da se neke stvari riješe. No međutim Mjesni odbor ne funkcionira. Da li je to samo MO Centar, koliko čujem i mnogi drugi jer imam upite čak i s područja Lonje, dakle kvarta Lonja gdje ljudi isto pitaju i čak ni ne znaju da postoji Mjesni odbor i tko je predsjednik MO-a, a sada kako kod njih ide aglomeracija imaju milijun pitanja i mislim da je to jedan od načina da se i mnoge stvari pojasne ljudima i na kraju krajeva mjesni odbor ima svoju svrhu. Znači molim vas da mi odgovorite što je s mjesnim odborima i kad se planiraju novi izbori koji su, kao što znamo, već trebali biti. Nadalje, građani Grada Ivanić-Grada, i vi već znate da ja obzirom da imamo pravo samo na pet pitanja uvijek pitanja formuliram prema najvećem broju upita koji dođu i tematski vezano uz taj broj upita, najveći broj koji je došao do današnjeg vijeća je vezan uz ovu retenciju na Lonji odnosno branu koja je bila rađena i oko koje je ovo ljeto zaista bilo velikih problema i okolnim građanima koji žive tamo i na kraju krajeva cijelom gradu. Građani su zamolili gradonačelnika da objasni u kojoj je to fazi sada. Mi znamo da je to trenutno u nadležnosti Hrvatskih voda, no sigurna sam da naš gradonačelnik informiran što se to dešava i u kom to smjeru ide, koliko će dugo to još trajati, odnosno što će se tamo napraviti ili neće. Moje treće pitanje vezano je uz ovo igralište u centru Ivanića. Mislim sada sve na stranu, ali ljudi moji je li moguće da u centru grada u kojem mi tražimo već ne znam koliko zadnjih mjeseci, praktički od drugog mjeseca ove godine da se to, od prošle godine točnije, da se to igralište popravi, sanira i ništa. I vi danas kažete gospođo komunalni redar da je to u tijeku i da će biti gotovo. Ljeto je prošlo. Ljudi su ogorčeni. Tamo je nekoliko ugostiteljskih objekata koji isto žive od svog rada i treba da im ljudi dođu, a dođu ljudi s djecom i djeca se nemaju gdje igrati. Sprave su bile opasne, vrlo opasne jer nisu bile popravljene, a i onaj sam prostor je užasno onečišćen i doista nije da pustite djecu tamo da se igraju. Evo to smo imali ovo ljeto i građani to s pravom pitaju, a naša je odgovornost da to nismo riješili jer smo postavljali pitanje i tražili smo da se riješi već ne znam koliko mjeseci. Sada evo uskoro će zima pa ne znam tko će se igrati tamo, ali bolje ikad nego nikad. Sljedeće pitanje je isto tako vezano uz broj upita naših građana, što je s izgradnjom dječjeg vrtića, u kojoj je fazi. Ja ponavljam da je završetak predviđen 2025. i moje pitanje je da li će se tu dogoditi da ćemo morati vratiti novac koji smo dobili iz EU ili ćemo to uspjeti napraviti u roku. I još jedno pitanje, prije dva tjedna mediji su izvještavali, sve radio postaje su u Zagrebu i oko Zagreba na velika zvona izvještavala o tome kako se u Domu zdravlja Novi Zagreb otvara neurološka ordinacija. Ma zamisli čuda u 21. stoljeću. Mi smo imali domove zdravlja sa svim specijalističkim ordinacijama što je znatno smanjivalo troškove i zdravstva na kraju krajeva i naših građana koji nisu po pojedinu dijagnostiku trebali odlaziti u Zagreb ili pojedinim specijalistima. I sad zamisli eto netko se sjetio pa baš dobro Novi Zagreb dobiva neurološku ambulantu. Ivanić-Grad koji je imao sve moguće ambulante, od interniste, kardiologa, psihijatra, psihologa, da ne nabrajam dalje, danas ima što? I znamo da to je nešto što ne može riješiti Grad. Ali ono što Grad može inzistirati u Županiji i u državi da se stvari mijenjaju. Na vlasti ste i u Županiji i u državi pa dragi moji kolege izvolite se potruditi da i mi kao i Dom zdravlja Novi Zagreb dobijemo neku od specijalističkih ordinacija. Kada smo već kod zdravstva samo još jedna informacija, naime mi još uvijek nemamo radiologa. Nitko nije zakinut za uslugu očitanja nalaza rendgena ili slično, ali međutim mi još uvijek to nemamo. Moramo se iz dana u da truditi oko svega da dobijemo i da našim građanima bude lakše. Znate li koliko imamo trenutno građana grada Ivanić-Grada koji nisu u mogućnosti platiti odlazak svoj u Zagreb kod nekakvog liječnika ili specijaliste i ostaju doma. Jednostavno je situacija takva. Ja sada molim vas da utječete tamo gdje možete obzirom da ste i u županiji, opet ponavljam, i u državi na vlasti pa valjda nekog vraga možete i napraviti.

Gradonačelnik – Zahvaljujem na svim postavljenim pitanjima, pa ću pokušati odgovoriti. Znači, istina je da je prošao rok za izbore za mjesne odbore, da su ti izbori pred nama. Ono što se ne mogu naravno s Vama složiti to je da su mjesni odbori eutanazirani jer to naravno nisu. Oni normalno obavljaju svoju funkciju ovisno od MO-a do MO-a. Znači postoje mjesni odbori koji su izuzetno angažirani, koji dolaze u Grad, s kojima se komunicira i postoje oni koji su manje angažirani ili nisu u potpunosti angažirani. Eutanazirao njih nije nitko, ponajmanje ja ili netko drugi, a koliko su aktivni ili neaktivni naravno da ovisi o njima samima. Ono što je sigurno da će se izbori za mjesne odbore održati po našoj nekakvoj mogućnosti da to određujemo iza lokalnih izbora i da imamo razmišljanje u Gradu već duže vrijeme da je sama organizacija mjesnih odbora na području našeg grada neefikasna i da ju treba mijenjati, odnosno da neke mjesne odbore treba spajati jer su premali, premali broj stanovnika živi u njima i to je nekakav plan koji razrađujemo i koji ćemo evo pokušati dogovoriti svi zajedno rekao bih i oporba i vlast da vidimo koji je najoptimalniji način organizacije rada na toj razini. Znači postoje, mjesni odbori nisu zakonska obaveza, Grad može i bez mjesnih odbora financirati, to je odluka Gradskog vijeća. Ja ne zastupam baš takvu opciju da nisu potrebni, ali da u ovom obliku su neefikasni i da bi trebalo nešto mijenjati tu imamo nekakve prijedloge pa se nadam evo da ćemo prije idućih izbora ustanoviti eventualne promjene i drugačije složiti organizaciju našeg grada i pristupiti problemu mjesnog odbora. Znači oni i sada bez obzira što im je rok istekao normalno funkcioniraju. Neki u Grad stvarno često dolaze i često se javljaju, neki rjeđe, ali to je stvar do samih mjesnih odbora i ljudi u njima. Mislim da sam odgovorio na pitanje i izbori će biti nakon lokalnih izbora. Što se tiče brane i retencije, ne znam što bih više rekao što već nisam rekao i što tu nije već rečeno ili što se ne zna. Došlo je znači prilikom izvođenja radova u tom dijelu od strane tvrtke koja je izvodila do probijanja kolektora. Nakon toga se pristupilo sanaciji u smislu izrade svih potrebnih dokumenata, projekata sanacije, izvršena je sanacija i s vanjske strane. Ono što još slijedi da se odradi je sanacija kolektora i iznutra koja je ionako bila u planu. Očekujem evo da će to isto u ovom periodu koji je ispred nas, a do kraja ove godine, odraditi. S vodovodom i odvodnjom Zagrebačke županije smo u uskom kontaktu. U međuvremenu s izvođačem su se Hrvatske vode prebacile na gornju ustavu koja ide svojim tokom, radi se i nakon toga će se vratiti na ovu lokaciju kada će biti sve u potpunosti sanirano još i, kažem, ti radovi sanacije kolektora iznutra i završit će se i jedna i druga ustava koje će imati rekao bih dvojaku funkciju. Prva funkcija definitivno je na neki način revitalizirati rijeku Lonju, odnosno vratiti rijeku gradu i osigurati dostatne količine vode kroz grad kako bi u svim periodima godine imali rijeku, a ne potok, žabokrečinu ili kako ćemo to već nazvati i drugo što se pomoću te dvije brane, a one nisu jedine znači u tom kontekstu nego se rade još dvije brane u gornjem tijeku, odnosno ustave, će se u potpunosti moći regulirati protok vode kroz sam grad Ivanić-Grad. Znači to nisu fiksne brane koje će ograničavati protok vode. To su ustave koje se mogu dizati i podizati i propuštati se voda. Voda će se naravno moći propuštati u situacijama kad se očekuju oborine ili povećana količina vode, one će se otvarati i voda će se propuštati. Kad vode nema i kad je dotok vode u grad smanjen one će se podizati i na taj način će se osiguravati stalna količina vode u gradu i imat ćemo, da tako kažem, jednu situaciju koju nismo imali desetljećima, a to je da na području grada imamo rijeku koja će evo uvijek biti dostatnim količinama vode koja će osiguravati sve ono što treba jedan kvalitetan vodotok imati. Bez obzira na probleme i sve ovo što ste Vi iznijeli ja sam i dalje izuzetno sretan da su Hrvatske vode krenule u realizaciju tog projekta jer će on našem gradu donijeti potpuno novu vizuru i sasvim sigurno i Ivanić-Grad će punim plućima živjeti uz svoju rijeku. Što se tiče igrališta u centru, istina je da je ono bilo u poprilično lošem stanju, istina je da vjerojatno jedan dio građana je apsolutno opravdano bio i ljut jer su te sprave bile u lošem stanju. Također treba ovdje reći da postoji jedan određeni dio građana koji bi najradije maknuli to igralište i misle da mu tamo nije mjesto. Mi smo pristupili obnovi tog igrališta, ta obnova je u tijeku. U tijeku same obnove bilo je i nekih vandalizama koji su usporili radove, ali ono će biti vrlo brzo popravljeno, gotovo i u potpunoj funkciji i koliko god se to nekom činilo sporo ili da bi trebalo ići brže proces je bio javne nabave, obavilo se sve dok su radovi krenuli i bit će i završeni. Ono što mene raduje, a prošao sam i danas tamo, da vidim da će biti lijepo, da će sprave biti u punoj funkciji, da će biti obnovljeno i da će se naša djeca na tom igralištu i dalje moći bezbrižno i sigurno igrati. Što se tiče dječjeg vrtića, znači mi imamo taj projekt u koji smo ušli s dva dječja vrtića. Dječji vrtić Graberje je u punom tijeku izgradnje, imamo i tamo određene probleme vezane uz projektiranje. Znači moramo projektantski nadzor uvesti također u posao da nam razriješi neke situacije, ali gradilište ide. Što se tiče velikog vrtića, on je u fazi javne nabave koja je poprilično zahtjevna, mnogo je pitanja, očito će biti mnogo zainteresiranih izvođača pa se s obzirom na stalna postavljanja dodatnih pitanja u tijeku nabave produljuju ti rokovi. Zadnji rok je bio 30. ali mislim da je on i sada produljen jer su bila još neka pitanja, možda može pročelnica konkretno vam odgovoriti na to, ali mislim da je još za jedno desetak dana produljen, znači tako da je nabava kompleksna. Po završetku nabave, a ona je u završnoj fazi, biti će poznat izvođač, ako neće biti žalbi krenut će se u realizaciju, rokovi koji su dati potencijalnom izvođaču u potpunosti zadovoljavaju rokove koje smo preuzeli s obzirom da se dijelom, rekao bih da je to sad već manji dio, financira iz fondova EU, a veći dio iz našeg proračuna. Radi se o izuzetno modernoj građevini, zahtjevnoj građevini i pretpostavljam, odnosno znam da je i sam postupak javne nabave poprilično zahtjevan i za gradske službenike. Treba na sva pitanja potencijalnih izvođača odgovarati i odgovoriti stručno i efikasno i na tome radimo i zahvalan sam evo stručnim službama. Tako da ne očekujem nikakve probleme, a s druge strane me raduje što je poprilično očito veliki interes s obzirom na to da stalno su nekakva pitanja dodatna koja se postavljaju što znači da ćemo imati možda i kvalitetniju nekakvu cijenu koja će biti niža, iskreno se nadam, a možda sam i u krivu. Što se tiče zadnjeg pitanja dobro ste rekli, nekada je to sve postojalo u okvirima domova zdravlja. Državna politika je takva kakva je, to se je promijenilo. Domovi zdravlja su to što jesu, Grad nema nikakvu ingerenciju nad njima iako se stalno i non stop trudi pronaći rješenja po sto i prvi put, stalno razgovaramo i urgiramo, mogu reći ovdje da me se ne uzme za riječ čvrsto, momentalno razgovaramo o kardiološkoj ambulanti u Ivanić-Gradu s ravnateljem Doma zdravlja Zagrebačke županije. Najavljen je i neki sastanak sa županom na tu temu. Ukoliko se to ostvari evo mogli bi riješiti barem taj dio priče, ali to još uvijek nije nešto za što se možemo uloviti da je zdravo za gotovo. Znači problem postoji, ali on je daleko iznad ingerencije samoga Grada, a s naše pozicije Grad radi apsolutno sve što može da popunimo te ambulante. I sami znate da postoje beneficije koje daje i Dom zdravlja Zagrebačke županije za sve liječnike koji tu dođu imaju mnoštvo beneficija koje Grad podržava. Mislim da je stvarno tu problem prvenstveno u nekakvoj količini liječnika ili doktora koje traže svi, a onda je uvijek ako je liječnik iz područja Grada Zagreba ili okolice ide tamo gdje mu je bliže. Ima nekoliko sada liječnika i u Gradu, ja se nadam, imamo i tog radiologa jednu našu domaću gospođu, nadam se da će se možda ona odlučiti. Uvjeti su dobri, razgovaramo i nadamo se poboljšanju iako kažem da naš utjecaj tu je poprilično mali.

g. Renato Mikac – imam jedno pitanje i jedan prijedlog. Što se tiče pitanja vidimo da imamo tu u našem gradu puno ulica koje se rekonstruiraju i to je samo pohvalno. Znam da mora trajati duže, to ne može biti gotovo samo tako. Međutim, tko vrši nadzor nad tim izvođačima radova jer nekad se negdje na nekim lokacijama zna desiti da se u noći nađe nekakva rupa koja nije označena nikako i ne dao Bog da netko naleti s autom i da se desi što ne bi trebalo. I drugo nije pitanje nego prijedlog, možda tu za Jurinčevu, imao sam par upita od ljudi koji šetaju sa psima u podne i na toj lokaciji od zavoja kod Radoša pa skroz do gore nema niti jednog koša za smeće. Ima tamo kod trgovine, to je jedan i to je sve. Znači to je nekakva ruta od dobrih kilometar možda, pa ne bi bilo loše da se postavi barem na dva, tri mjesta nekakvi koševi.

Gradonačelnik – drago mi je da je tu gospodin Masten, da je čuo pitanje pa će Vam on odgovoriti. Znači apeliram na sve, sva pitanja koja su vezana danas uz kanalizaciju, vodovod, asfaltiranja Lonja, Jalševec, Opatinec, Tarno, Caginec, Graberje, imate direktora, u okviru njegove točke evo rekao je da će odgovarati na sva ta pitanja, da neće stići vjerojatno na aktualni sat pa ga onda iskoristite i sva ta pitanja mu postavite. Naravno da nadzor postoji, evo vjerojatno se zna ime i prezime nadzora, direktor ga zna pa će vam i reći tko je nadzor nad svim tim gradilištima. Ovo evo zahvaljujem se, nisam to primijetio, ali vjerojatno ste u pravu. Nema razloga da ne stavimo tamo kante. Ono što mogu reći evo da smo mi u okviru nekakvih gradskih projekata te dostupnosti, vidljivosti u fazi znači da kroz nekakav GIS sustav neke stvari budu vidljive građanima točno s lokacijama gdje se što nalazi. Tako imamo kroz nekakav popis zelenila u gradu, znači momentalno snimku svih stabala i svega što je zasađeno i što postoji. Imamo takvu i snimku u pripremi vezano za javnu rasvjetu i lampe. Radimo upravo na kantama za smeće da se točno zna gdje je locirana lokacija koje kante za smeće i to planiramo i s gradskom imovinom točno parcele Grada da se vide koje su, gdje su i što su. Jedan dio toga će biti interni za potrebe Grada i jedan dio će biti dostupan svim građanima pa se tako nadam da ćemo evo u budućnosti kroz taj sustav vidjeti kroz te točkice po karti gdje se točno nalaze kante za smeće. Ovo prihvaćam kao Vašu inicijativu da se zapravo na tom području stave nove kante kojih tamo nedostaje.

Predsjednik Gradskog vijeća – kolegi Mastenu ćemo ostaviti ovo pitanje kada će biti njegova točka tako da objedinimo sva pitanja pa će imati dosta za odgovarati.

g. Miljenko Šimunović – prvo pitanje je: horizontalna i vertikalna signalizacija nije obnovljena niti napravljena onako kako u gradu Ivanić-Gradu, a počela je školska godina. Definitivno bi trebalo neka stručna služba da vodi brigu bara za uži dio grada Ivanić-Grada. Horizontalna i vertikalna, nijedna ni druga signalizacija nije u potpunosti prema situaciji na cesti. Drugo, rubnjaci imaju kamenje i travu. Trava raste iz slivnika, šahtova. Sad imamo jednu izvanrednu manifestaciju koja je Bučijada i trebalo bi u ova dva tjedna riješiti u gradu upravo tu travu koja raste iz ceste i te kamenčiće maknuti, a na par mjesta je u šahtovima trava, znači da ni ti šahtovi ne funkcioniraju. Treće pitanje je prijelaz preko ceste kod kafića Fontana ispred spomenika Vjekoslava Jeđuta i privatnog obiteljskog zemljišta i građevina je u raspadanju. Trebalo bi osigurati da pješaci, pogotovo majke s djecom i kolicima ne mogu prijeći na zebru. Treba osigurati, plot je pao i trava raste na nogostup i taj objekt treba zaštititi od derutnosti jer je štetno po šetače. Još bih naglasio, bar u našoj žili kucavici Vulinčeva ulica i Savska cesta trebalo bi ne obojati središnju liniju s običnom bojom koja je nakon mjesec dana sastrugana nego s bojom koja ima zrnca i koja kad nagazi vozač zvučno ga upozorava da prelazi crtu. To moramo napraviti definitivno. Vozači voze brzo što policijski službenici moraju riješiti, ali mi u Gradu možemo, to nije velika investicija, da tu jednu crtu napravimo da bude zvučna barijera. Peto, prijelaz preko željezničke pruge potpuno je devastiran i na pješačkom dijelu i na dijelu gdje idu vozila. Preko 10 cm guma se baca van. Molim vas, pa nismo slijepi, već to cijelo ljeto nitko ne vodi brigu.

Gradonačelnik – zahvaljujem na svim postavljenim pitanjima, ona su rekao bih općenita pa ih mogu zapravo svesti pod jedan nazivnik znači da se obrati pažnja na tim lokacijama vezano za horizontalnu i vertikalnu signalizaciju za koju znam da postoji dokumentacija, da Komunalni centar brine o tome. U Gradu se također za sve te situacije nabavlja dozvola, izdaju se nalozi. Gdje god imamo neke nejasnoće ili nekakve probleme da nešto treba otkloniti. Općenito je Vaše pitanje percipirano, nije na nekoj točnoj lokaciji nego govori o cijelom gradu. Tako i vezano za šljunak koji evo vidimo da vozila Komunalnog centra te kamenčiće skupljaju, nabavljeno je novo vozilo i radi. Možda nije stigao obići cijeli grad i sva potrebna mjesta. Također znam da je izdan nalog i za čišćenje šahti vezano za problematiku začepljenja uz oborinsku odvodnju pa radi se na tome i vjerujem da će se otkloniti i ti nedostaci. Za ovu liniju koju ste rekli Vulinčeva, Savska prihvaćam kao prijedlog i proslijedit ćemo dalje prema Komunalnom centru koji ima obavezu obavljati taj dio posla da vidi da li je to u njihovoj mogućnosti na taj način riješiti to, inače to je županijska cesta i što se tiče pruge također HŽ-u. Očekujemo zapravo kroz evo par mjeseci i početak rekonstrukcije cijele pruge, iskreno se nadam da će i do toga doći, a da se u međuvremenu ovo popravi. Znači, prihvaćam sva Vaša pitanja, kao nekakva problematika koju bi trebalo evo dodatno razmotriti pa hvala na tome i potrudit ćemo se.

g. Željko Brezovečki – Iako danas imam 11 pitanja, ja ću probati sve riješiti, svoju minutažu, jedno pitanje pa eto dozvolite mi da krenem. Nakon učestalih prigovora od strane naših građana red je da se progovori s ove govornice o problemima koje moramo i moraju biti riješeni. Svakako bi bilo važno da se obrati više pažnje i stvari pogotovo kada dolazimo u naš Ivanić-Grad kada gosti vide ili ljudi prolaznici kroz naš grad što nas muči, a to je prije svega značaj komunalnog poduzeća. Nažalost, ovdje smo podbacili. Trebamo nešto promijeniti. Kao prvo trebamo gledati na urednost grada, pokošenost trave, cvijeće, ukrasno grmlje, uređenje prometnica, kante za smeće, znakova i putokaza. Iako izgleda da to nije ništa, međutim to se vidi na prvu, a mi koji živimo u tom gradu - našem Ivanić-Gradu itekako vidimo da tu imamo puno problema. Kvaliteta i sadržaj ponuđenog u gradu svakako je na drugom mjestu i vidi se tek poslije kako je lijepo živjeti u ovako malom gradu, i ugodno je i poželjno. Međutim, imamo problema koje trebamo rješavati. Prije svega dozvolite mi da vam objasnim. Otoci na ulazu u grad. Prilikom dolaska u Ivanić-Grad dočekat će vas otok koji dijeli cestu s lijeve i desne strane i dočekat će vas 3 kubika šljunka. Na prvu ćete misliti da mi smo šljunčara nekakva i da mi imamo šljunak u našem gradu. Iako smo grad plina i nafte možda bi bolje bilo da je neki mini toranj ili da je možda kačaljka, međutim to se ponavlja kroz cijeli grad. Počeli smo micati travu, počeli smo stavljati šljunak, pa tako imate ispred Grada, ispred đačkog doma, ispred Doma zdravlja. U stvarnosti oni koji žive i prolaze po Ivanić-Gradu vide i prigovaraju nam građani svaki dan i zbog toga moramo nešto promijeniti da se to izmijeni. Druga stvar, cvijeće u našem gradu, pa mi ga skoro niti nemamo. Imamo pet jajeta ispred Grada, 8 košara tamo ispred Zagrebačke županije i to je sve od našeg cvijeća. Evo pokušaj sadnje cvijeća u sedmom mjesecu, ne znam kome je uopće to palo na pamet u sedmom mjesecu da se sadi cvijeće na +35. Govorim o Borovu i Malom trgu. Nije mi jasno od kud ona žutilica, ja takvu zemlju nisam vidio nigdje osim na groblju ili tamo gdje se izrađuju one glinene tegle kada se peku u onim pećima. Prije svega asortiman cvijeća, drugo nezalijevanje. Sada kada se nakon tog zalijevanja ta žutilica spustila vide se kosturi oni drveni i to ne liči na ništa. Da mi nemamo crne zemlje, da mi nemamo adekvatnu zemlju za sadnju cvijeća, a da ne govorim drugu stvar što je najvažnija stvar, a to je znači da se angažira netko tko je sposoban i tko ima znanje za to, a to je znači trebamo zaposliti osobu u komunalnom poduzeću za krajobraz arhitekture. Znači osoba koja će reći sadi se tada i tada na toj i toj lokaciji, nacrtati tu lokaciju, odabir cvijeća, odabir ukrasnog grmlja, kako se to tretira, kako se mora gnojiti, zalijevati i tako dalje. Međutim toga kod nas nema. Ona jedna osoba koja je znala nešto o cvijeću nju smo poslali tamo u suvenirnicu i ona tamo odradi svoj posao i ode doma, a nažalost ovi naši ljudi koji rade u komunalnom poduzeću nisu školovani za te neke stvari i ne moramo ih kriviti. Oni se čak i neki trude, međutim nema tu toga. Ljudi su nezadovoljni i mislim da je važno da se fokusiramo. Prilikom košnje trave pogledajte uz našu šetnicu. Nema drveta koje nije oštećeno od flaksa. Što znači korijenje lupa se s flaksericom po drveću. Znači treba se zaustaviti na 20 cm prije drveta, okopati sa motikom i otići dalje ili staviti zaštitu. Bila je zaštita, polomljeno je sve. Svako naše drvo je oštećeno na cijeloj šetnici. Naša tržnica i nije vam funkcionalna, jedino je funkcionalna subotom. Mi se moramo mijenjati da ona bude svaki dan u opticaju. Zašto? Petak, subotu, nedjelju ovi letci svi nas zovu dođi u ovaj dućan, dođi u onaj, pa probat ćemo nešto napraviti da tržnicu, možda neke popuste ili nešto da napravimo. I najžalosnije, što me najviše žalosti, a to vam je to da građani se non stop bune na štetu koju proizvode ili rade djelatnici komunalnog poduzeća. Prilikom košnje groblja naši spomenici su svi pošpricani s travom umjesto da se stavi 3-4 kvadrata one zelene zaštite od tuče, da se onda poflaksa pa se prebaci na sljedeće spomenike. Ne. To se pere na sve strane, a ljudi su uložili po 20, 30 tisuća eura u svoje spomenike i naravno ljute se, prigovaraju i evo zbog toga evo ja sada s ove govornice govorim i smatram da to se ne treba raditi, a da ne govorim o drugim stvarima šta se još događa prilikom košnje trave i tako dalje, i tako dalje. Stoga gospodine Mikuliću, mislim da je vrijeme da dođete u Grad kod gradonačelnika da se posavjetujete kako napraviti nekakvu reviziju djelatnika, reviziju vaših šefova, pa čak možda i menadžmenta. Možda bi trebalo nešto naći i poduzeti da nam u proljeće Ivanić-Grad bude u cvijeću, da bude u zelenilu, ukrasnom grmlju i da naši građani budu zadovoljni s tim. Ja znam da vam se ovo neće sviđati što sam rekao, međutim stvarno je ovo prevršilo svaku mjeru i bolje da kažemo jedni drugima u lice nego da to onako se vuče, a ljudi nam svaki dan govore iza leđa. Pošto sam i sam stalno s njima dosta je toga bilo i na kraju možda bi bilo najbolje vidite imamo stalno problema s nadzorom prilikom gradnje. Pošto ste Vi inženjer građevine, možda dobar prijedlog da budete nam Vi nadzor u Gradu pa bar nam ne bi ovi fušari toliko radili što nam rade. Niti jedan posao skoro u gradu koji je napravljen od investitora rijetko koji da je bio bez prigovora, bez naknadnih radova, a najčešće je fušareno, evo vidite i sami kako nam izgledaju neke stvari koje se rade. Pa evo možda je došlo vrijeme gradonačelniče, ja znam da Vi imate volju i želju da mijenjate ovaj grad jer stvarno je ugodno u njemu živjeti. Svaki dan se gradi, svaki dan se nešto novo izgrađuje kao što ste i rekli, međutim to treba i održavati, a vidi se, na prvu vam se vidi trava, kopriva, cvijeće i tako dalje, i tako dalje. I ostali vijećnici evo kroz ova pitanja - non stop se tiču toga kroz komunalno poduzeće ovo ili ono. Ja znam da komunalno poduzeće je jako važno u ovom gradu i ako je komunalno poduzeće funkcionalno i ako radi svoj posao, onda mi skoro nemamo nikakvih briga. Međutim mi imamo puno briga. Ja znam da komunalno poduzeće ima problema s adekvatnim osobljem, ima puno bolovanja, ima puno svega tu ima, ali trebamo nešto poduzeti. Ja vjerujem da Vi imate volju i želju i da će te se potruditi da eto promijenimo na bolje da onda i naši građani uživaju u lijepom našem Ivaniću svi zajedno. Prijedlog za gospodina Mikulića i za Vaše zdravlje možda bi bilo bolje gospodine da nešto drugo potražimo jer ovako sami sebe jedete.

Gradonačelnik – zahvaljujem gospodinu Brezovečkom na monologu. Znam da je iživciran da su mu auto malo kamenčići pokuckali pa je pun ljutnje. Ja ga i shvaćam u tom pogledu i naravno da problema ima, pogotovo tamo gdje se radi, a kada se radi puno onda ima i više problema. U svakom slučaju grad je lijep, grad izgleda dobro i uz određene probleme kojih naravno ima i koje ćemo otklanjati, može biti i puno ljepši. Prvenstveno tu mislim na sustav navodnjavanja zelenih površina grada koje je osnovni problem u problematici bilja, cvijeća i ostalih takvih zelenila i ukrasnoga bilja. U tom kontekstu razmišljamo i pokrivat ćemo određene dijelove grada s navodnjavanjem i tu će nam sigurno i ovaj projekt revitalizacije rijeke Lonje pomoći kako bismo te zelene površine grada navodnjavali kap po kap na dnevnoj bazi i tada na lakši način ova sušna razdoblja ljetna savladavali. Upravo iz tog razloga što se mijenja i klima mijenja se i bilje. Mo smo ove godine i angažirali stručnu osobu, znači radi se o krajobraznom arhitektu gospođi Krtak Srni koja je evo izradila i neki plan sadnje i plan održavanja zelenila i rada sa zelenilom. Znam da su se i sadile po tom njezinom planu biljke. Da je bilo nekih nespretnosti slažem se s Vama oko ove žute zemlje, to u potpunosti Vas podržavam jer i meni to moram priznati ide na živce, nije mi bilo jasno da se tu nije moglo staviti humus jer ružno izgleda i moglo je biti puno ljepše. Ispalo je tako kako je. U kontekstu daljnjeg podsađivanja i sadašnjeg stanja, izrađen je Elaborat stanja zelenila u gradu. Popisane su sve biljke, sve vrste, sva drveća i konačno znamo i što imamo i što je gdje zasađeno i upravo se evo i radi plan dodatnog podsađivanja gdje je čak Grad aplicirao na neke europske projekte, dobio neke europske novce i u ovim danima ispred nas će ići dodatna sadnja zelenila. U kontekstu zelenih otoka postoje svakakva rješenja za takove elemente koja mogu biti manje ili više uspješna, nekome se mogu manje ili više sviđati, svatko ima neke svoje poglede. Ja osobno preferiram svakako bilje, cvijeće, travu više nego bilo što drugo, ali opet dozvoljavam da se nekome drugome sviđa nešto drugo. Da, u pravu ste ovo što ste rekli da radnici prilikom rada svoga bi trebali biti odgovorniji. Sigurno da bi. Da su prilikom košnje oštećene kore drveća to je istina, a pogotovo kada je drvo mlado takva jedna neopreznost ili neporezna gesta u radu može u potpunosti uništiti drvo ili sadnicu, to ste potpuno u pravu i to je istina i takvih slučajeva imamo i da se tu s djelatnicima treba razgovarati i probati ih motivirati da opreznije pristupe poslu, da. Da su moguća oštećenja imovine ljudi prilikom košnje, definitivno da. Nadam se da je tvrtka naša osigurana i da ima osiguranje eventualno za takve situacije jer to sam siguran da i podliježe određenim tužbama i da treba s ljudima na tome raditi treba. Ja ću pohvaliti i direktora koji se založio i za povećanje plaća djelatnicima upravo Komunalnog centra koji su najniže plaćeni. Provedene su i određene radnje, podići ćemo plaću značajnije već sada upravo tim najniže plaćenim radnicima i djelatnicima, a opet s početkom iduće godine i dodatno još i osnovicu svima onima koji to zaslužuju. Meni je drago što tokom cijele ove godine se ukazuje ovdje na Gradskom vijeću na sve probleme i sve ono što nije bilo dobro i u radu i Komunalnog centra i Grada se uvijek pokazivalo i Vi ste bili jedan od stvarno aktivnih vijećnika koji iz naše vladajuće stranke i vladajuće koalicije koji ste možda i najviše kritizirali i pokazivali da nešto treba uvoditi novo. Ja to cijenim jer smo i mi tada bolji svi zajedno i svi skupa i slažem se s Vama da te probleme se može rješavati i međusobnim razgovorima. Siguran sam da Ivanić-Grad iz onoga što ja vidim, a vidim i krećem se među ljepšim ako ne i najljepšim gradovima i u Zagrebačkoj županiji i šire, da je to zeleni grad, grad pun parkova, zelenih površina, trgova, zelenila pa i cvijeća u odnosu na neke betonirane gradove koji su ovdje u našem okruženju potpuno preuzele stambene zone, stambeni kvartovi, asfalti i koje kakva urbana područja u kojima nema niti mrve humanosti, ona se izgubila. Tako da sam ponosan na Ivanić-Grad, a da možemo bolje - možemo pa ćemo na tome raditi, evo u budućnosti.

g. Mario Mikulić – zahvaljujem se na postavljenim pitanjima i sugestijama iako moram se malo osvrnuti na izlaganje gospodina vijećnika, pa bi se to samo svelo malo pod jedan odgovor. Što se tiče horizontalne i vertikalne signalizacije u gradu Ivanić-Gradu obavili smo sve sukladno svim elaboratima koji su sada postojeći što ne znači da se ne može napraviti eventualno nekakva revizija ili pregled postojećih te izmjene i dopune. Horizontalna signalizacija napravljena je na vrijeme pred školsku godinu, početak školske godine. Tako da je ona svježa i dobro uočljiva i vidljiva i gdje smo se između ostalog i ja osobno konzultirao i s dodatnom strukom, a to su znači vlasnici autoškola i njihove stručne službe koji najbolje uočavaju svakodnevno u prometu nedostatke nečega što je napravljeno ili nije napravljeno ili imaju bilo kakvu dodatnu konzultaciju da se nešto obavi pa smo tako u suradnji s komunalnim redarstvom i postupali. Vertikalnu signalizaciju, evo samo neka se čuje i to da je veliki broj devastiranih znakova vertikalne signalizacije. Čak smo došli u jednom trenutku i da se sve poslika što se napravi jer jedan dan znamo napraviti, drugi dan je već iščupan znak ili potrgan. Ispada da nismo napravili, a napravili smo, to jako dobro znam jer osobno obilazim svaki taj posao koji je napravljen. Ne treba mi pet dana za to, dovoljno mi je nekada par sati i u konzultacijama s voditeljima koji su na terenu to pregledamo i analiziramo i na kraju krajeva čekira se svaki znak. Što se tiče šljunka na cesti, to ne vjerujem da je tome tako zato što je stroj za čišćenje više puta prošao po cestama. Može se dogoditi trenutno, to opet ne vjerujem, odnosno nije do Komunalnog centra zbog toga što kamioni koji voze šljunak i to kamenje naprave vjerojatno pretovar i u bilo kakvom zavoju ili negdje dođe do padanja tog kamenja. Najčešća pojava je na D 43 izlazak iz Jurinčeve na D43 na kružnom toku i na odvojku za Etansku cestu. Tamo je redovno dnevno obilazak Komunalnog centra da se počisti kamenje iako to često puta ne stignemo u jednom danu, tjedno se minimalno jednom napravi ovisno o sezoni i tko gleda i nadgleda taj promet. Mislim da je to više možda i za policiju predmet tog onečišćenja kamenjem na kružnom toku nego Komunalnog centra koji to i mimo naloga napravi kako bi promet bio što sigurniji. Budući da ja tom dionicom dnevno prolazim minimalno dva puta, ja sam taj koji najčešće to prijavljuje i gdje naši radnici to usputno rečeno počiste što nije baš usput, izgubi se tu radnih sati i vremena. Što se tiče slivnika, onaj dio koji smo primijetili to smo očistili, no međutim zaključeno je isto tako na koordinacijama i na sastancima u Gradu da je potrebno još te neke slivnike počistiti i očistiti, radi se na tom popisu pa će se to vjerojatno odraditi ili s vanjskim izvođačem ako mi kao tvrtka neke stvari ne možemo riješiti, a najčešće ne možemo budući da je za slivnike potrebno profesionalno čišćenje s visokotlačnim pumpama i nekim drugim načinom kako se to obavlja. Cvijeće smo sadili po projektu krajobraznih arhitekata. Da, to je bilo ljeto, ali jednostavno evo tako je bilo odlučeno, tako smo napravili, ispoštovali smo tu volju. Zemlju je dovezao tko je dovezao, kosturi su napravljeni od drveta i od metala na način na koji su napravljeni, Komunalni centar to nije radio, ali ono što smo radili svakodnevno za što osobno znam i što sam osobno nadgledao i obilazio, a to je da se zalijevalo cvijeće svaki dan, a isto tako sve mlade sadnice drveća po gradu Ivanić-Gradu kako od Komunalnog centra jednim manjim dijelom, tako je postupljeno prema DVD-u koji je to radio na tjednoj bazi i gdje su se sva drveća, sve sadnice drveća koje smo sadili na vrijeme sva su se, ajmo tako reći, primila, odnosno počela su rasti i evo sve je u najboljem redu. Što se tiče nezadovoljstva ljudi s obavljanjem naših poslova, spomenuli ste groblje, nisu samo ti ljudi nezadovoljni, nezadovoljna je i voditeljica uprave groblja i ja osobno, gdje smo x puta prigovorili i obilazili ta groblja. Nije baš na svim potezima, ali uglavnom to se događa. Jednostavno kompetentnije i bolje ljude za taj dio posla ne možemo naći. Jedan dio mjera djeluje, a onda opet dođe do opuštanja i nažalost tome je tako, gdje puhalnik često puta ne pomogne budući se kosi i u jutarnjim satima kad je trava vlažna onda puhalnikom se to ne može eliminirati i napraviti, ali evo ja ono što vam mogu dati garanciju, a to je da dajemo sve od sebe što možemo napraviti s radnicima s kojima raspolažemo i koji rade u Komunalnom centru u upravi groblja. Poduzimali smo razne mjere, mislim da je sada u zadnje vrijeme situacija boja budući da se pridržavaju svih uputa koje su ima dane. Baš svaki put svud i svagdje nisam 100% siguran, ali znam da je većinom to usvojeno i da se tako postupa i prema inicijativi upraviteljice groblja. Da su stabla oštećena, da to se dogodilo na šetnici, to sam vidio, neću opisivati svoje osjećaje. Naravno da sam bio frapiran. To se dogodilo prije dvije, tri godine dok su još stabla bila puno mlađa. Okopavamo svake godine stabla kako se upravo s flaksericama ne bi prilazilo stablima, no međutim uvijek imate iznimku i od radnika, ja ne znam šta dođe kome i u kojem trenutku, jednostavno kao da se zaboravi, napravi štetu koju ti više ne možeš spriječiti. No međutim, sva sreća ta stabla koja su oštećena kora je zacijelila i nisu se posušila. Ona napreduju i rastu dalje. Posuši se stablo ili dva godišnje, ali to se vidi da nije od košnje jer nisu bila oštećena nego su se jednostavno sama od sebe na pojedinim mjestima na šetnici kao takva osušila. No međutim, ja isto tako gledam malo šire sliku, 99,9% je uspjelo i sve se održava i sve je dobro, a ono što nije dobro popravljamo kako kroz vaše sugestije tako i kroz trud i rad svih naših radnika. Što se tiče oštećenja tuđe imovine, naravno da smo osigurani i prema trećim osobama. To osiguranje pokriva svu nastalu štetu koju prouzroči svojim rukovanjem, upravljanjem strojevima Komunalni centar. Tako su, siguran sam, osigurana i neka druga trgovačka društva na području Grada Ivanić-Grada, jednostavno to su obvezna osiguranja. U to ste se imali i priliku sami uvjeriti i nadam se da će biti sve u redu. Što se tiče nastale štete nije samo to, nego evo kada nekome pošpricamo auto, to se jako rijetko, a nažalost ovo se dogodilo sada nedavno, ali evo šta reći. Dogodilo se. Ja sam osobno Vama iskazao žaljenje što se to dogodilo, nije me sramota niti sada, nego čak dapače gledam na to profesionalno i ovo što ste Vi rekli i ovo što ja sada govorim to nema veze s mojim osobnim stavom nego gledamo profesionalno kako ste i sami rekli. S tim radnicima je odrazgovaramo, izrečene su im opomene, izrečene, i jednostavno radi se o novom radniku i jednom koji je duže vrijeme u tvrtci, ali jednostavno jedan tvrdi da mu se omaknulo, drugi isto tako, ali nećemo sada u detalje o tome. Svima kojima su pošpricani auti, njih tri, četiri, Komunalni centar je napisao pod brisač da si mogu oprati auto besplatno, odnosno na trošak Komunalnog centra u autopraonici i to je to. Ove godine iako su bile ekstremne vrućine dali smo sve od sebe i na svim kandelaberima, na svim tim cvjetnim instalacijama može tako se zaključiti i vidjeti da su sve biljne vrste održane, a evo svjedoci smo vremena da je ove godine godina takva kakva je. Ona je ekstremna u jednome onda opet u drugome. Period deset dana samo kiša pa period mjesec dana vrućine preko 30 stupnjeva. Ne mogu se baš složiti s konstatacijom da radnici kao takvi da baš i nisu, zbog toga što su pokazali veliki trud i Ivanić-Grad tvrdim i sada da se jako dobro održava, da se sukladno vremenskim uvjetima i nekim drugim uvjetima koji nisu uvijek najidealniji održava onako kako se može. Radili smo od 6 ujutro nekada do 12, nekada do 13, nekada do 14. Samo sam se pokušao očitovati na sve što je pobrojano, pa radi javnosti ako već sluša, ali privest ću kraju. Što se tiče uređenja, da završim, otoka i ovo ne pretvaramo ništa sve u kamenje, Ivanić-Grad je jedan od najzelenijih gradova koliko mi je za primijetiti, a obilazim susjedne gradove i općine, tako da neki otoci su djelomično uređeni kamenom, ukrasnim biljem, trajnicama, neki sa sezonskim cvijećem. O načinu uređenja se dogovaramo s komunalnim redarstvom i ne vidim ništa loše da stu malo i promijeni neki trend kao što su i neki drugi kružni tokovi ili otoci u nekim drugim gradovima ili općinama.

g. Željko Brezovečki – iskoristio bih repliku. Prije svega želio bih ovdje reći da ne znam jel´ da se smijem ili da plačem. Slušajući direktora kaže on – sve je ovdje u redu, 99 % je u redu, a 1 nije u redu. Najradije bih se rasplakao, ali neću. Prije svega toga na prošlom vijeću sam spomenuo da je zasađena lavanda na šetnici u one nekadašnje kante za smeće, da je treba obrezati jer je gospodin Zlatko Čanđar koji je vlasnik 3 ha preporučio da se poreže da se formiralo u grmiće i da se treba zalijevati. Evo dan danas sve je uvenulo jer se nije zalijevalo, a nije se niti obrezalo. I sve je u redu veli direktor. OK. Druga stvar, ne trebate si uzimati posao koji niste sposobni odraditi nego doći u Grad i reći - Gradonačelniče mi to ne možemo, nemamo s kim, nemamo adekvatne ljude i Grad će angažirati vanjskog suradnika kojega mi možemo onda držati u šaci jer ga mi plaćamo i sigurno će odraditi na adekvatan način posao. Ovako svi zajedno trpimo štetu, a Vi kažete sa ove govornice da je sve u redu. Ako je sve u redu, svaka Vam čast.

Gđa. Milica Piličić – da se malo odmaknemo iz grada, imamo i mi na selima problema, pa kada se već možemo žaliti, kome se obratiti za izbušene gume na ovim izrovanim cestama i amortizerima i tako sve što je otišlo. Ako se možemo negdje žaliti molim da se to objavi na stranicama Grada jer toga već ima podosta. Vezano uz to pitanje, naravno iz svih sela, kada će biti privedeni kraju barem asfaltiranja nečega što je završeno davno, znači spojene su već sve šahte i sve drugo. Sada da se maknemo s tih cesta vjerojatno će biti puno pitanja i asfaltiranja. Zanimaju me odvodni kanali, mislim da sam prije pola godine postavila to pitanje pa još ništa se nije počistilo ili nešto. Obzirom da šaljemo opomene ljudima doma za privatne parcele, ne znam kome se šalju opomene za odvodne kanale koji su već zarasli u šikare i krenut će kiše, opet će se sve izliti van i tako dalje. Sljedeće, to sam već komunalnoj redarki primijetila i poslala, u vezi rasvjete. Očito je tu došlo isto do nekih problema s izvođačem ili s kim. Rasvjeta isto već pola godine i više nije sva dobra. Ceste, ne znam netko je tu već pitao u vezi nadzora na cestama, zanima me, isto ljudi pitaju, neke ceste koje su asfaltirane sad su već vidna udubljenja. Sada ne znam da li će to ići još nekakvo asfaltiranje ili nešto, ali sad već kad padne kiša su lokve na cestama pa sada ne znam da li je to normalno ili nije ne znam. Meni nije. A da se maknem od svih tih loših, zanima me samo dvorana u Graberju, vjerujem da će uskoro biti u uporabi pa me zanima kada.

Gradonačelnik – što se tiče cesta, asfaltiranja i to sve ću prepustiti direktoru da odgovori. S obzirom da je kolegica iz Caginca i rekla je da je problematika ruralnog područja pretpostavljam da je to vezano za Caginec i onaj dio našeg grada. Što se tiče odvodnih kanala i čišćenja, znam da se čiste konstantno i stalno. Sada ne znam o kojoj točno lokaciji se radi pa Vam to može vjerojatno odgovoriti ili pročelnik ili komunalna djelatnica. Što se tiče rasvjete, znam da smo u fazi zamjene preko 130 rasvjetnih tijela. Do kud smo došli i gdje smo stali, ne znam točno lokacije, ali mijenja se stvarno konstantno i na dnevnoj bazi vidim da su stalno ovdje. Imali smo javni natječaj, dobili smo tvrtku koja to radi i znam da se sve mijenja, mijenjaju se rasvjetna tijela. Dvorana je pri kraju. Jedan dio je već završen u potpunosti i ispitan, jedan dio je još ostao za ispitati manji i malo je još nešto oko parketa, lakira se parket i onda tehnički pregled. Dvorana je zapravo pred završetkom, rade se još završni radovi. Teško mi je sada reći da li će to biti za mjesec dana ili za dva. Mislim da neće nikog pustiti u dvoranu dok ne prođe tehnički pregled, to su neke procedure koje će još trajati, ali je konačno to došlo do kraja i ne mogu reći datum, ali kroz mjesec, dva će biti sasvim sigurno otvorena. Ovo evo sigurno će se promijeniti ako je evidentirano jer vidim da je u punom jeku i čišćenje kanala i rasvjeta.

g. Lovorko Matković – prvo bih zahvalio Gradu što su uputili Zavodu za javno zdravstvo da mi odgovore i naše službe u Ivaniću. To je općeniti problem ono što smo pričali u Dječjem vrtiću. Znači trebalo bi djecu koja su bolesna ostaviti doma, naravno da roditelji nemaju baš mogućnosti, ali ja sam više pitao šta se dešava s tom djecom nakon dvije, tri ture antibiotika kada dobiju. Da li oni imaju kakve posljedice ili što bi trebalo s njima napraviti poslije toga, kako ih hraniti, što im davati i tako dalje. To je malo više ponukalo, ali šta je tu je. Pošto smo danas puno pričali o toj vertikalnoj i horizontalnoj signalizaciji ja bih zamolio odgovorne osobe da probaju pogledati i snimiti situaciju kraj Đačkog doma i nogometnog igrališta. Ono raskrižje tamo je znak da cesta pravo prvenstva ima prema Jalševcu, on je malo dalje. Kada sam imao sada Memorijal Stjepana Grgca, kada smo bili i tamo razgovarali s policajcima i oni kažu isto da nije dosta pregledno, da bi trebalo možda malo bolje to napraviti. Pogotovo horizontalna signalizacija se izbriše i tako dalje. Samo ću još iskoristiti minutu da kažem, ja imam dobra iskustva s Komunalnim centrom. Mi smo za vrijeme Memorijala tražili da nam se nešto pomete sa strojem i to se napravilo u subotu popodne, a mogu i reći isto što je gospođa Krnjević rekla da je onečišćeno igralište. To igralište je onečišćeno i to smo mi sami si tu napravili. Dođite na bilo koje dječje igralište, sjednite na klupu i vidjet ćete sto opušaka. To su ostavili roditelji koji dovedu dijete na igralište i to je njima normalno. Ili recimo nešto što se park kosio gdje se stanari navažaju s autima onda smo mi ogradili taj park sa stupićima i sad kada netko ide kositi kosi to sat, sat i pol duže nego što je prije kosio. Znači sami smo si krivi u nekim stvarima.

Predsjednik Gradskog vijeća – ovo za Đački dom, odnosno raskrižje prihvatit ćemo kao sugestiju, komunalni redari će to obići i bit će to ispravljeno.

1. **TOČKA**

g. Tomislav Masten – kao na početku svake aglomeracije tako i aglomeracije Ivanić, ona nam je četvrta koju radimo, uvijek su pitanja ista i uvijek se odnose na asfalt, a ne na vodu i kanalizaciju. No to je normalno i to je ljudski. Nažalost, ovo je jedini način da se izvede 75 km kanalizacije u roku od 2,5 godine i ne postoji drugačiji način od ovoga. Međutim, da se vratim na Izvješće Uprave o stanju društva u prošloj godini koja je predmet u krajnjoj liniji i ove točke dnevnog reda, a onda naravno da sam spreman odgovoriti i na sva pitanja. Stigli su vam materijali, dosta široko je obrazloženo izvješće o radu za prošlu godinu, ja neću o njemu nešto pretjerano duljiti. Firma je financijski stabilna. EU projekti u pravilu idu zadanim dinamikama. Malo kasnimo u Dugom Selu, ali pretpostavljam da vas kao vijećnike Ivanić-Grada to nešto pretjerano ne zanima. Gubici vode su pod kontrolom, ono što je jedino što ću vam reći o radu u prošloj godini, a naravno o svim ostalim pitanjima i svim ostalim temama možete mi postaviti pitanja. Studenog mjeseca prošle godine po prvi puta u povijesti istoka Zagrebačke županije pokrenuli smo vlastito vodocrpilište kao vodocrpilište Kosnica i svi stanovnici istoka Zagrebačke županije, izuzev Zeline oni će imat za koji mjesec, svi stanovnici istoka Zagrebačke županije piju vodu s novog vodocrpilišta Kosnica koji je u 100% vlasništvu Vodoopskrbe i odvodnje Zagrebačke županije i ima trostruko veće kapacitete pitke vode nego što su potrebni u ovom momentu za ovo područje tako da pozivam i sve stanovnike Ivanić-Grada da porade malo na natalitetu da povećamo i potrošnju vode na ovom području. Šalim se, ali imamo vode sada dovoljno i za industriju i stanovništvo apsolutno koliko nam treba i gotovo puta tri su nam kapaciteti nego što nam u ovom momentu trebaju za čitavo područje istoka Županije. Sjećate se, pogotovo na području Ivanića one vode koja je dolazila s Prerovca kada smo preuzimali firmu i koliko je tu bilo gungule oko svega toga i kakva je kvaliteta vode bila, vjerujem da ste danas sa kvalitetom vode zadovoljni, odnosno da je kvaliteta vode ipak na jednom višem nivou. Tako da ta Kosnica je zapravo obilježila poslovanje firme u prošloj godini i dala je neku stabilnost firmi. Teško je voditi sustav javne vodoopskrbe kada nemate svoje vodocrpilište nego morate kupovati vodu od nekih većih distributera u okolici, nama konkretno od Grada Zagreba.

Gđa. Maja Krnjević – zamolit ću da građanima grada Ivanić-Grada odgovorite na ono pitanje koje se svima koji žive u ulicama u kojima se trenutno provodi aglomeracija postavlja pitanje zašto to tako dugo traje u smislu dođu strojevi skinu jedan sloj i onda danima nema nikog. Onda se dođe pa se napravi nešto pa onda opet danima nema nikog. Ne može li to ići malo brže i to sada u organizaciji cijelog vašeg sektora treba s tog aspekta malo pogledat i odgovoriti. I druga stvar konkretno u Opatincu kada su krenuli radovi ljudima su kada su bageri počeli kopati, skidati sloj ceste, Vi ćete to bolje znati o čemu se radi nego ja, ali su jednostavno potrgali kablove. Podzemne kablove od interneta, od struje, od ovog, od onog i ljudi su imali velike troškove i ne znaju kome da se sada obrate. To je jedno od pitanja. Zašto to tako dugo traje kad ne treba. Mislim morate uzeti u obzir da neki ljudi su živjeli i vani pa kada su se vani takve stvari radile u zapadnoj Europi, čak i negdje drugdje, ljudi znaju da se to u bržim i kraćim rokovima uspije završiti. Sljedeća stvar, tu se dotaknula kolegica Milica isto tako u svom pitanju na aktualcu - što sa štetama koje su ljudi imali na vozilima kad gradilište nije označeno kako se spada. Znači ljudi su nalijetali na šahte koje nisu bile označene, a bile su u nivou koji ničim nije bio obilježen. Tu smo imali jednu situaciju da je vozilo DVD-a kada je išlo na intervenciju u Šumećanima da je jednostavno zapelo i nije moglo dalje. Nije bilo obilježeno, kiša je valjda pala i upali su i to je stvarno bio problem. Dakle, to su nekakvi objektivni problemi za koje bi bilo dobro da date odgovore. Isto tako pitaju konkretno stanovnici na Lonji što je sa sanacijom oborinskih voda koje se slijevaju u grabe koje su tamo. Da li je to isto spojeno na odvod sada u ovom segmentu aglomeracije, da li će to proći. Ako nije dajte im odgovor jer oni ne znaju kud će ta voda, da li će te grabe ostati, kako će se to riješiti i kako će se to sanirati.

g. Tomislav Masten – što se tiče oborinske odvodnje, ona je u ingerenciji JLS-a tako da to nema veze s aglomeracijom. Što se tiče vozila, pretpostavljam da je to vozilo bilo u DVD Deanovec koliko ja znam. Temeljem situacije koja se tamo dogodila rov nije zatrpan s adekvatnim materijalom, odnosno neovisno o tome što je materijal imao adekvatan certifikat ili što već mora imati, materijal nije adekvatan i izvođač će dobiti nalog da ukloni taj materijal i stavi novi. Što se tiče Deanovca, poznat mi je taj slučaj, to je bilo kada je prije koji tjedan bilo nevrijeme. Što se tiče može li to brže. Gledajte ovako, mi u ovom momentu radimo 75 km kanalizacije na području Grada Ivanić-Grada. Od kad Ivanić-Grad postoji, Ivanić i Kloštar napravljeno je oko 80 km kanalizacije. Da li možemo brže? Ha, možda možemo, ali ja ne znam za takav slučaj u Hrvata moram priznat. Znači 75 km kanalizacije sagraditi u 33 mjeseca, biti će tu stotine problema i već sada ima stotine problema, bit će tu svega i svačega, ali ćemo napraviti u 33 mjeseca ono što se gradilo u periodu od možda 50 ili 70 ili možda i dulje godina, neću spominjat rimsku kanalizaciju. Znači možemo napraviti što možemo napraviti, nažalost ni ja nisam zadovoljan. Ne na ovom projektu. Sjetite se projekta vodovoda. Imate izvođače na tržištu kakve imate. Imate javnu nabavu kakvu imate. Nadzornog inženjera, pitao je netko za nadzornog inženjera, pa nisam tog nadzornog inženjera ja izabrao. Izabrala ga je javna nabava. Znači ja sam odgovoran, naravno da sam odgovoran kao odgovorna osoba u ovoj tvrtci, međutim morate biti svjesni činjenice da sve što mi radimo i sve ljude koje mi angažiramo angažiramo ih temeljem Zakona o javnoj nabavi. Da li sam sretan s tim? Nisam. Da li smatram da je to loše? Smatram. Da li mogu nešto napraviti? Ne mogu jer ću završiti u zatvoru. Tako da uzmite u obzir i moju situaciju. Odnosno takva vam je slična situacija i s gradonačelnikom, nije puno drugačija nego moja. Ja bih isto volio da su mi barem dali autonomiju da u cijelom sustavu javne nabave izaberem barem nadzor jer je nadzor naše oči i uši na gradilištu. Nažalost dobili smo ga na postupku javne nabave. Ne nažalost, ne govorim da je ovaj nadzor ni bolji ni lošiji od drugih. I radimo u uvjetima u kojima radimo, a moramo završiti to sve skupa u 33, možda će biti produljenje mjesec gore, mjesec dolje, ali u roku 33 mjeseca moramo završiti 75 km kanalizacijske mreže. Vjerujte mi to nije lagan zadatak i u tako kratkom roku sagraditi toliku količinu. Što se tiče svakog gradilišta i pozivam ovdje sve građane koji god imaju štetu, koji su imali štetu na vozilu radi neoznačenih gradilišta da se obrate izvođačima jer ti izvođači su bili dužni, i to je bio uvjet za ugovor, dignuti police osiguranja za štetu koja je nastala njihovom krivnjom prilikom izgradnje kanalizacijske mreže bilo gdje. Mi smo njima u tom momentu predali gradilište i za to gradilište su odgovorni oni, a ne mi i zato imaju tu policu osiguranja koja im je bila uvjet da bi uopće dobili ugovor. Što se tiče da su oni prekinuli neke mreže, spomenuli ste internet i tako dalje, da to nisu popravili, da nisu angažirali tvrtku da to popravi to mi je izrazito čudno, ali ću Vas zamoliti poslije da mi date lokaciju da provjerim o čemu se tu radi. To i je gotovo nemoguće, ali ne tvrdim da se nije dogodilo, jer se to u pravilu rješava u datom momentu kad se shvati da se dogodila određena, u krajnjoj liniji oni znaju polomiti i naše vodove da se ne lažemo. Isti moment se zovu naši ljudi koji to poprave kao što se zovu za Internet HT ili čiji su već vodovi, to se popravi, da se izvođaču faktura koja se opet naplaćuje iz police osiguranja. Tako da čudno mi je da se to dogodilo, ali ako se dogodilo dat ćete mi lokaciju i mi ćemo provjeriti o čemu se radi i probati to u najskorijem mogućem roku riješiti.

Predsjednik Gradskog vijeća – vezano na pitanje gospođe Krnjević o oborinskoj odvodnji, vjerujem da je pitanje bilo više usmjereno znači na fekalnu odvodnju jer su u određenom dijelu aglomeracije već spojene šahte u sama dvorišta gdje se ljudi bi trebali početi spajati .

g. Tomislav Masten – znači, što se tiče šahti koje su stavljene u dvorišta, šahte su izvedene, ispitana je vodonepropusnost, kanalizacija je snimljena i zato se išlo sa asfaltiranjem. Zašto se neki dijelovi grada još ne asfaltiraju? Ne asfaltiraju se zbog toga dok ne dobijemo ispitivanje vodonepropusnosti, dok ne dobijemo snimku kamerom koja je adekvatna, dok ne ispitamo priključke, ukoliko ćemo asfaltirati onda ćemo za tjedan dana ili za dva mjeseca ponovno kopati taj novi asfalt. Znači zato se ne asfaltiraju. Što se tiče oborinske odvodnje, Vodoopskrba i odvodnja Zagrebačke županije zadužena je za fekalnu odvodnju na našem području. Što se tiče oborinske odvodnje, ona je u ingerenciji jedinica lokalne samouprave, kako ovdje Grada Ivanić-Grada tako na ostalom području ostalih JLS. Tako da ja ne mogu odgovarati na oborinsku odvodnju jer stvarno ne znam. Ukoliko su neki ljudi imali kanale pred kućama, a sada se ti kanali koliko shvaćam zacijevljuju vjerojatno će se oborinska odvodnja spajat u te zacijevljene kolketore nove, ali to je opet oborinska odvodnja, nije to naše.

Predsjednik Gradskog vijeća – upravo tako, ali ceste na području Grada Ivanić-Grada su krenule u izgradnju, a još uvijek nemamo dozvolu za prikapčanje na fekalnu odvodnju iako znamo da su na određenim kolektorima izvršena sva ispitivanja i mjerenja.

g. Tomislav Masten – fekalnu odvodnju nećete ni imati, znači da bi mi dali ljudima dozvolu da se spoje, mi moramo za taj objekt dobiti uporabnu dozvolu, a ljudi kojima smo prošli kroz dvorište i napravili priključke pa ti ljudi i danas imaju fekalnu odvodnju pa negdje je ta odvodnja spojena.

Gđa. Maja Krnjević – ja ću Vas samo zamoliti da odgovorite onda građanima naselja u kojima se trenutno provodi aglomeracija kada će radovi završit u Jalševcu, kad će radovi završit na Lonji, kad će radovi završit u Šumećanima i ono pitanje koje pitaju građani centra grada Ivanić-Grada - kad kreće centar?

g. Tomislav Masten – poštovana vijećnice ja Vam mogu reći kad će završiti radovi na aglomeraciji, a kada će koje naselje biti završeno stvarno očekujete od mene malo previše. Ponavljam, radi se o 75 km kanalizacije. Ne radimo mi 800 m pa Vam ja to mogu e tih 800 m će bit gotovo. Znači radovi će završiti, svi radovi su planirani da završe na čitavom području grada 16.2.2026. godine. To je kraj radova. To ne znači da će ulice biti raskopane do tada. Znači mi smo sada već prema ovim podacima, ja tu imam i neka naselja, rekao mi je Javor da ste Vi i konkretno iz naselja Caginec, znači ja tu imam po prilici napisano mi smo neki km koliko znam tamo asfaltirali, do kraja godine još je predviđeno da asfaltiramo 2 km s onim nekakvim odvojcima koji su tamo i to bi trebalo biti za ovaj dio godine to. Znači do sada je asfaltirano preko 5-6 km cesta, do kraja godine bi trebali se popet, od idućeg mjeseca počinje asfaltiranje, to je praktički od idućeg tjedna, mi bi trebali doći na nekakvih 15-tak km asfaltiranih cesta, a u ovom momentu imamo 38 km otvorenih rovova na kojima se još uvijek radi, izvode se priključci i tako dalje. U tih 38 km pripada i Općina Kloštar tako da ja ne mogu sad vam točno reći koji je km ovdje ili ondje jer je to malo preteško s obzirom na tu količinu radova, ali radi se na sanaciji cesta i kako koja dionica bude gotova mi ćemo ceste sanirati. Što se tiče konkretno centra grada, razgovarao sam na tu temu s gradonačelnikom i gradonačelnik je zamolio da napravimo javnu tribinu na tu temu. Znači, ništa se u centru grada neće raditi prije nego što se napravi geomehanika tog područja. Nema nikakvog razloga za paniku i strah, ljudi koji imaju tamo svoje objekte da će se ne znam što tamo događati. Znači pokušat ćemo izbjeći scenarij koji se dogodio nekim kolegama na nekim drugim aglomeracijama, znači napravit ćemo geomehaniku. Ukoliko geomehanika pokaže da je tamo tlo nestabilno ići ćemo i na novelaciju projekta, na reviziju projekta, napravit ćemo apsolutno sve što je u našoj moći da se ne događaju neke ružne scene odnosno da ne strada privatna imovina. Također, prije nego što tamo započnu radovi napravit će se procjena sudskih vještaka svih postojećih objekata te će i vlasnik objekata, a i mi imati stvarno stanje i što kakav objekt u stvarnosti je tako da kada završe radovi da ne bi ispalo mi jesmo ili nismo nekakvu štetu napravili. Tako da nema nikakvog problema. Ono što očekujem da će radovi u centru grada početi negdje u drugom dijelu iduće godine tako da u ovom momentu neće događati tamo nekakvi ozbiljniji radovi. Radit ćemo ove pripremne stvari, bušit ćemo, novelirat ćemo, pripremat ćemo se da kad krenemo u taj stari dio Ivanića za koji me svi jako straše da je napravljen na nasipnom terenu, da su objekti stari, da su građevinski dosta nestabilni i tako dalje, napravit ćemo sve da štetu ili izbjegnemo ili da ona bude maksimalno svedena na minimum.

g. Željko Brezovečki – s ove govornice često smo se razgovarali, pitali, žalili, bunili za nadzor. Nadzor se bira javnim natječajem. Nažalost, Vi kažete nismo u mogućnosti ga mi birati što je točno. Međutim, ja mislim da taj nadzor bi trebao ipak investitor koji daje novce njega stiskati i kontrolirati da li on stvarno to nadzire ili ne jer zapravo cilj je onoga tko je dao novac da mu se i napravi ono što je traženo kroz natječaj, kroz one sve papire koje ste potpisali na kraju i na početku šta se treba napraviti. Ja ću Vas konkretno pitati, radi se o Vulinčevoj i Kolodvorskoj ulici ili točno ova ulica kada se vraćate prema pruzi i idete u centar grada po treći put se već vrše radovi ili točnije vrši se sanacija radova nakon prokopa ispod pruge, već treći put ulica propada. Izvođač vam je bio Elektrocentar Petek, a Vi pošto ste direktor Vodoopskrbe i odvodnje Vi ste ga angažirali ili kroz natječaj ste ga odabrali. Nažalost, još je žalosnije što je taj izvođač iz našeg grada i evo sada ponovo očito da ta posteljica ceste nije dobro izvedena kad ona već po treći put opet sada propada i imamo ulegnuće na samom asfaltu. Kako to možemo riješiti? Nadam se da kod Vas nije kao ovdje u Komunalnom da je sve u redu i da sve štima, da imate i Vi probleme pa nadam se da će to biti onda i riješeno u najkraćem vremenskom periodu jer po četvrti put sada ponovno moramo sanirati tu cestu, a o pruzi uopće nećemo govoriti jer smo govorili u prijašnjim pitanjima, a ona se vežu za HŽ.

g. Tomislav Masten – ima problema i bit će ih uvijek, u krajnjoj liniji da nema problema onda život bi nam bio puno ljepši, ali to je sastavni dio života. Što se tiče konkretnog izvođača, idemo prvo od nadzora. Što se tiče nadzora na dnevnoj bazi smo u kontaktu s nadzorom, na dnevnoj bazi inzistiramo na većem angažmanu od nadzora. Na dnevnoj bazi pritišćemo maksimalno koliko sa svoje strane možemo, međutim jednostavno svaki angažman svakog od nas ima limit. Ja znam da je možda s pozicije nekakvog privatnog investitora kad radite kuću, kad angažirate nadzor za tu kuću i tako dalje, vi ste zapravo u mogućnosti reći nadzornom inženjeru kojeg ste angažirali ako niste s njim zadovoljni doviđenja, sretan put i sutra uvest novog i kada sam ja gradio svoju kuću bilo je isto tako. Nažalost, kada imate potpisani javni ugovor koji ste dobili kroz postupak javne nabave, postupak raskida ugovora s bilo kojim dionikom tog procesa traje toliko dugo da vam to neću opisivat, a s druge strane imate rok od Europe do kad morate završiti i potrošiti taj novac. Ne potrošiti, uložiti ga u izgradnju vodno-komunalne infrastrukture i tu ste između čekića i nakovnja i zapravo vaš posao se sastoji samo od balansa da zapravo pokušate natjerati izvođača i nadzor da naprave ono za što su plaćeni jer gotovo pa da nemate instrument ako stvarno firma recimo ne ode u stečaj pa onda nemate drugog izbora, ali onda sve stoji opet na dvije godine. Vi jednostavno morate balansirati, truditi se, pokušati te projekte privesti kraju. Što se tiče konkretno slučaja vodovoda odnosno Elektrocentra Petek, mi smo s tom firmom imali zadnjih godinu i pola toliko problema prilikom završetka radova da bolje da vam to ne spominjem, jer nikako se pokrenuti. Mi smo ih uspjeli nekako na jedvite jade dovesti do toga da napokon završe kako-tako taj projekt. Što se konkretno tiče ovog prijelaza, sjećam se i lani smo imali razgovor o tome na vijeću kada je još tu ulica bila otvorena, dat ću si osobno truda da vidim što se tamo događa. Ne mogu Vam ovako na pamet, ako Vam to istresem iz rukava mogu Vam samo lagati, a to ne želim. Vidjet ću što se događa i dobit će nalog za sanaciju, ako oni ne saniraju mi ćemo sanirat, imamo njihovu garanciju banke pa ćemo to riješiti.

g. Lovorko Matković – čitajući bilancu uspoređujete 2022. i 2023. i tek na 10. strani moram pročitati da je valuta EUR. Zašto nema na početku odmah da je u eurima. Nismo mi svi ekonomski stručnjaci ili financijeri i tako dalje, bilo bi nam puno lakše, a u sljedećoj točki dnevnog reda kod zaduženja odmah u prvoj stavci piše iznos i valuta. Što se tiče te bilance, imate stavku potraživanje. Potraživanje je 5.800.000,00 ukupno zaduženje i onda imate potraživanje od zaposlenika 22,58 eura, a ostala zaduženja su 4.100.000,00. Što ne možete tu isto napisati da je to potraživanje od regionalne i lokalne samouprave, a ne ostala potraživanja, a recimo stavite od zaposlenika 22.00, to je recimo to što se tiče bilance. Nego recimo jedino što me zanima najviše to je znači kvaliteta završnog sloja asfalta kad bude sve gotovo. Sad možemo vidjeti na cestama da su to valovi, da su upušteni slivnici, da ljudi žale recimo daleko od Poljane, daleko od prijelaza pruge. U svim ulicama kvaliteta završnog sloja asfalta je ispod onoga što smo imali. Znači kakav je asfalt bio nekada to niste još dostigli. To rade Županijske ceste ili tko. Recimo kada se vozite svuda po ovom istočnom dijelu Zagrebačke županije vjerujem da se svi žale na te izvođače radova koji rade završni sloj tog asfalta. Mi ćemo morati ako ne vi, ali mi ćemo morati kad bude to sve gotovo, za pet ili koliko godina, ići frezati taj asfalt i stavljati novi i izravnavati slivnike, dizati ih ili nešto. Da li možete obećati da će se to popraviti građanima?

g. Tomislav Masten – tu je kolegica, šefica financija, ona je uzela u obzir Vaše primjedbe i iduće će godine to biti drugačije izvješće. Što se tiče asfalta, sad sam opet između čekića i nakovnja. S jedne strane danas se rasprava vodi o tome kad će biti sanirane ulice. Kada kopate rov od 5 m gotovo da ne postoji metoda s kojom možete taj rov nabit do te razine da bi ga se poslije poasfaltiralo, a da se nakon određenog vremena pogotovo nakon zime ne vide određena ulegnuća. To je gotovo nemoguće. To su rovovi po 5 m, negdje i dublji, znači to je dubina širina rova preko metar, znate i sami da je to nemoguće praktički nabiti. S druge strane, inzistiramo i vi i mi da se što prije cesta poasfaltira i tjeramo izvođača, zapravo bilo bi najbolje da razrovane ceste prezime, da se rov slegne i da se u proljeće te ceste asfaltiraju. Međutim, da ja sada vama kažem da će određeni broj naselja imati raskopane ceste do proljeća mogu si misliti što bi mi vijećnici u ovoj vijećnici, a ne samo vijećnici nego i građani rekli. I tu se stalno borimo između čekića i nakovnja, odnosno tako završiti taj projekt, a da ljudi ne budu pretjerano nezadovoljni. Što se tiče konkretnih ulica, ja ću zamoliti komunalno redarstvo Grada ukoliko na pojedinim ulicama je došlo do ulegnuća šahtova da nam se to javi, mailom je dovoljno, u firmu da mi obavijestimo izvođače i izvođač će dobiti nalog ukoliko je to tako kao što Vi kažete da to popravi. Što se tiče asfaltiranih cesta, nisam bio u Tarnom kako je cesta ispala s asfaltiranjem, ali tu cestu smo mi isto asfaltirali iz projekta izgradnje magistralnog cjevovoda prije 8 godina tako da znam kako je asfaltirana bila tada, ali sad ću se uputiti tamo da vidim kakva je sada. Kažem - ako ima bilo kakvih tih da je negdje došlo stvarno do propadanja molim vas mail, jer teško mi je to pratiti na takvoj razini, pa ćemo dati izvođaču da to popravi.

g. Miljenko Šimunović – pozdravljam direktora, konačno da je u našem gradu da općenito malo odgovara, ali sad ću ga ja malo stručno pitati. Gospodine Masten vi imate nadzor koji nadzire nadzor. Vi ste tvrtka koja ste dobili zadatak da vodoprivredu napravite, aglomeraciju u Ivanić-Gradu. Nemojte se smijati. Rekli ste ovdje jednu nestručnu stvar da se zemlja ne može vratiti, da se ne može sabiti. Danas postoje tehnologije, danas postoje granulacije određene tehnološkim putem da do milimetra se može vratiti u prvobitno stanje. Dužine 5 metara kako ste Vi rekli, može i 50 metara. Znači mora se adekvatan materijal kojega je projektant unutra naveo. Ako je adekvatno naveden oni se mogu sabijati sloj po sloj. Znači mora imati bar najmanje pet slojeva na dubini koliko ste rekli da se cijev nalazi, na dubini 5 metara. Postoji tu pročelnik naš koji je bio baš u Savskoj ulici gdje sam i ja nadzirao Cvipeka koji je radio u ime Elektrocentra Petek gdje nije bio adekvatan materijal, gdje nije vibrirao, nije se vibrirao iz segmenta u segment i na kraju asfalt stalno propada. To je nestručno, nemaju dovoljno dobru mehanizaciju, nemaju nadzor koji se materijal ugrađuje. Rekli ste da svaki materijal ima atest. Da li je nadzor u svoj elaborat stavio te ateste, da li je sonde. Ovo je nemoguće ako se ne sondira. Recite mi 500 metara ceste od Omladinske ulice do Plodina zašto je 2 cm niži asfalt bio od starog asfalta? Već ovdje govorim više od šest mjeseci na ovoj govornici i tražim, niste nigdje sondirali epruvetu presjeka te stabilizacije. Nigdje nije vidljivo, a vidljivo je gdje se je asfalt razvukao i sa starim asfaltom spojio. Nitko nije, tih 2 cm je preko 30 m³ asfalta na 500 m. Ja gledam drugačije to. To nije stručno odrađeno i sve što se u gradu Ivaniću gradi, nadzirem koliko mogu, nije adekvatan materijal. Zemlja sa šljunkom nije adekvatan materijal. Ne napadam Vas, ali ozbiljnost me ponuka da trebate struku. Vaši stručnjaci trebaju nadzirati i nadzor. Samo to.

g. Tomislav Masten – kao što sam rekao, u teoriji je sve to krasno, praksa i život je sasvim nešto drugačije. Kolega Šimunović, Vi jako dobro znate da ljudi koji su angažirani kao vanjski nadzor na ovom projektu i naši ljudi koji rade na ovom projektu da mogu raditi do one razine do koje mogu raditi, odnosno limita do kojeg mogu raditi. Sve ono što ste Vi pričali to Vam je sjajno. Odite sad i nabavite nasipni materijal za zatrpavanje rova pa ćete vidjeti što ćete dobiti. Sa svim atestima. Nemojmo se zavaravati i nemojmo pričati teorije, život i praksa je nešto sasvim drugo. Vi ne plaćate ništa. Ajmo ne dobacivati iz klupe i biti malo parlamentarni i kolegijalni. Ja Vam govorim da je teorija krasna stvar. Praksa u životu je nešto sasvim drugo. Ja znam kako se gradi kanalizacija i kako se slojevi nabijaju i sve je to krasno. Realno nađite mi danas izvođača od Prevlake do Dunava koji to po tome radi. Jednoga. Dajte mi ime, molim Vas, da ja odem pogledati. Znači, to se u Hrvatskoj nažalost tako ne radi. Radi se ovako kako sam vam rekao i kako ste vidjeli uostalom. Materijal se nabavlja kako se nabavlja. Materijala nigdje nema jer se izvođači svaki dan žale da oni jednostavno ne mogu nabaviti adekvatan materijal. Kad gledamo sa strane to sve izgleda bajno. Kad uđete u srž, u materiju, kad vidite koliko je tu sedamsto pedeset problema koje treba riješiti i opet za 33 mjeseca završiti taj projekt od 75 km kanalizacije onda je to nešto sasvim drugo. Da li je bilo negdje propusta? Pa uvijek ima propusta. U krajnjoj liniji taj vodovod je rađen 50 km rekonstrukcije mreže. Da li smatram da nigdje nije pogrešno? Dajte ljudi molim vas, pa normalno da je pogrešno i gdje god je pogrešno ukoliko to utvrdimo, ukoliko je bilo tko utvrdio molim vas da nas o tome obavijesti i dat ćemo nalog izvođaču da to popravi. Ali sada tvrditi da se ova ugradnja radi nestručno, uz dužno poštovanje prema Vama, i taj nadzorni inženjer i ti izvođači koji to rade s tim se bave svaki dan pa sumnjam da oni baš to ne znaju raditi, ali da li će biti negdje propusta vjerojatno će ga biti. Popravit će se, sanirat će se, ali za 33 mjeseca ćemo dobiti kanalizacije točno onoliko koliko je sagrađeno od kad postoji Ivanić-Grad, ili plus minus 5%, pa mislim da to nije baš tako loš podatak.

Gđa. Maja Krnjević – sada već kada je direktor tu, građani često postavljaju pitanje vezano uz cijenu vode. Da li će cijena vode rasti? Zašto uplatnice i dalje dolaze svaka dva mjeseca, da li bi se to nekako moglo staviti da svaki mjesec dolazi uplatnica za vodu kako bi njima bilo lakše?

Predsjednik Gradskog vijeća – ovo nije nezadovoljstvo na odgovor, ali prihvaćamo pitanje.

Gđa. Maja Krnjević – a što se tiče svega ovog što ste rekli - ne možete na ovo utjecati, ne možete na ono, na vlasti ste u državi, napravite nešto. Tražite da se stvari mijenjaju.

g. Tomislav Masten – što se tiče cijene vode, cijena vode je ista kao 2017. godine ja mislim. Mislim da nema puno proizvoda u zemlji koja od 2017. ima istu cijenu. Vode imate zahvaljujući tome što je sagrađeno novo crpilište i gdje se voda diže s 30 metara dubine i ta struja s kojom se ta voda diže košta i pumpe koje tjeraju vodu prema vama do vaših kuća isto troše neku struju, a čuli ste i sami da struja ide gore evo 10% unazad nekoliko dana, i tako dalje, a to su enormne cifre. Imate u izvješću točno koliko je struje potrošeno, ali recimo da će biti duplo s obzirom da se vodocrpilište pokrenulo. Ono što je u kratkom roku planirano to je planirano povećanje naknade za razvoj i to vam je sljedeća točka dnevnog reda, odnosno dopuštenje za kredit, a u perspektivi da bi se taj kredit mogao otplatiti biti će dignuta naknada za razvoj, a samim time i cijena odnosno kubik vode jer 7% od ovih 50 ili 45, nebitno, milijuna eura 6 cijelih nešto % treba platiti Vodoopskrba i odvodnja Zagrebačke županije. Ona to može platiti samo iz cijene vode, nema od kud drugdje. Zato dižemo kredit pod sljedećom točkom ukoliko dobijemo suglasnost vas i svih ostalih JLS-a koji su nam vlasnici i iz toga ćemo financirati, iz povećanja naknade za razvoj ćemo financirat povratak tog kredita, odnosno lokalnu komponentu u aglomeraciji. Da li bi se računi mogli dobiti svaki mjesec? Bi, ali onda i zbog tog mora ići cijena gore jer vi znate da mi imamo određen broj čitača koji imamo. Ukoliko želimo očitavati svaki mjesec to ti ljudi ne stignu napraviti, oni očitavaju poslovne subjekte svaki mjesec, a privatne objekte svaki drugi. Ukoliko želimo svaki mjesec, znači da moramo zaposliti određeni broj čitača još ako ih dobijemo s obzirom kakvo je stanje na tržištu rada i nakon toga da tiskamo račune svaki mjesec i ispuštamo ih van. Međutim to naravno netko mora platiti, a taj netko je opet onaj krajnji korisnik. Ja mislim da je postojeće stanje zadovoljavajuće. Ja živim u Samoboru, nama VIO Zagreb radi vodoopskrbu. Znate koliko puta tamo često se očitavaju vodomjeri? Jednom u šest mjeseci i svakih šest mjeseci dobijete uplatnicu s pet akontacija i to vam je to, i opet vas nakon šest mjeseci pozovu. Prije toga vam nema nikoga. Znači da ovo što mi dva puta očitavamo to je uz izraziti angažman naših ljudi jer morate znati da mi u ovom momentu imamo 36 000 priključaka, a do kraja, recimo do ljeta iduće godine ćemo imati oko 40 000 i to sve mi radimo sa nekakvih petnaestak očitača koji očitavaju, donose to u sustav i nakon toga distribuiraju račune ljudima jer ukoliko bi išli na poštu, vi znate da je 3 i nešto kune jedna pošiljka, možemo bankrotirat ili opet dignuti cijenu vode. Znači adekvatno prihodima koje imamo najbolje smo se što možemo organizirali da bi to na ovaj način funkcioniralo, a to da li ljudi dobivaju račun svaki mjesec ili svaki drugi mjesec da ne predstavlja neki stvarno veliki problem. U krajnjoj liniji nitko nikome ne brani da akontaciju plati taj mjesec kad nije dobio račun i mi ćemo to vidjeti ili da nam očita pa da nam javi, može i tako mi ćemo mu opet poslati, tako da to nije problem, ali ja jednostavno bi moramo zaposliti još 15 ljudi ako hoćete račune svaki mjesec.

g. Željko Brezovečki – prije svega želio bih se javiti za riječ jer kad malo bolje razmislimo drago mi je da evo i građani grada Ivanić-Grada preko ove naše sjednice čuju probleme koje imaju direktori. Zašto to govorim? Zato što uvijek građani misle da je to gradonačelnik, Grad, ljudi koji vode ovaj Grad da smo mi krivi za sve te ceste, za sve to, a na kraju to su zapravo svi oni koji izvođači su ili točnije oni koji su naručitelji. Oni imaju problema, ali drago mi je prije svega zahvaljujem Vam se šta ste svjesni kao direktor da ste rekli da, imamo problema, treba rješavati i to je tako. Mada žao mi je da to nije kao u Austriji, oni imaju ipak dobar asfalt, oni imaju dobar materijal. Mi imamo nešto pola zemlje pola kamenja i tako dalje, ali bar se trudimo da bude bolje. Evo stoga vam hvala što ste nam to malo predočili. Najvažnije je kad direktor je svjestan da ima problema, a da ne kaže da je sve u redu.

g. Tomislav Cuvaj – imam jedno pitanje gdje se naš bivši vijećnik obratio pa imam priliku da Vam sad postavim to pitanje. Kaže ovako – zbog brojnih poziva građana u zadnja dva tjedna kako im se čini da je u Ivanić-Gradu voda iz pipe nečista za piće, da su našli crve, da ima nekakav miris, da ne ponavljam, zanima me da li ste vi kao firma dobili takve nekakve pritužbe i da li je uopće moguće da crv izlazi iz slavine od te količine klora, to bih volio da uđe u zapisnik. A htio bih se nadovezati i ovo što je kolegica Krnjević za prekid ovih kablova, znam za taj slučaj. To je kod gradonačelnikove bivše kuće. Radilo se o tome da su izvođači radova prilikom iskopa zahvatili strujne kablove koji su doveli do zapaljenja određenih aparata unutar kućanstava i sada tu se ne zna čija je krivnja, da li je HEP, da li je ovo da li je ono. Ja Vam evo se stavljam na raspolaganje da ja mogu u Ivanić-Gradu biti ta osoba koja će primati prijave građana, ali ja Vas molim da mi date nekoga iz Vodoopskrbe s kim ja mogu odraditi ovaj dio razgovora jer građani se ne mogu evo snaći u toj situaciji kad im se neka takva šteta desi.

g. Tomislav Masten – što se tiče vode voda je pod stalnim monitoringom i Vi to jako dobro znate jer ste bivši naš djelatnik. Znači, mi uzimamo konstantno uzorke na određenim točkama svih gradova i općina na našem području u javnim objektima, gotovo je nemoguće, ne tvrdim za ništa da je nemoguće, ali gotovo je nemoguće s obzirom da se voda klorira na vodocrpilištu Kosnica, dolazi u vodospremnik Cerje gdje se ponovo doklorirava. Onda dolazi kod nas i opet se prije u pumpnoj stanici u Vukovarskoj prije nego što se puni u Sobočanima opet klorira, odnosno doklorirava jer se klor gubi kroz dolazak vode do ovdje, tako da bi se pojavili crvi u vodi to je nemoguća misija. Druga stvar ne znam kako bi ti crvi izašli van iz pipe, to mi isto nije baš najčišće, ali mi nikakvu ovu informaciju koju ste vi meni sada spomenuli nismo dobili jer da smo dobili isti dan bi naši ljudi iz laboratorija bili vani, uzeli uzorke vode i poslali ih na analizu. Hvala Bogu imali smo ovih dana opet zamućenje u Zelini pa smo se s tim bavili cijeli tjedan i cijele dane su nam ljudi bili na terenu s uzimanjem uzorka pa bi jedna ekipa došla i do Ivanića pa bi uzela tu uzorak da smo mi dobili bilo kakvu sličnu informaciju. Što se tiče konkretno situacije sa tim kablovima prvi glas, ali hvala Bogu čujemo se na tjednoj bazi, javite se, dođite k meni i dogovorit ćemo način funkcioniranja u takvim situacijama.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o poslovanju**

**trgovačkog društva Vodoopskrba i odvodnja Zagrebačke županije d.o.o. za vodoopskrbu i odvodnju za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

Gđa. Tamara Mandić – u ovoj Odluci radi se o davanju suglasnosti za zaduženje trgovačkog društva Vodoopskrba i odvodnja Zagrebačke županije putem dugoročnog financijskog kredita kod Hrvatske poštanske banke, a kredit će se koristiti za sufinanciranje ulaganja u sklopu EU projekta razvoj vodno komunalne infrastrukture aglomeracije Ivanić-Grad pod sljedećim uvjetima – iznos i valuta kredita je 3,5 milijuna eura, radi se o dugoročnom kreditu u eurima iz sredstva HBOR-a. Namjena kredita je sufinanciranje europskog projekta Razvoj vodno komunalne infrastrukture aglomeracije Ivanić-Grad. Dinamika korištenja kredita je temeljem zahtjeva za isplatom, a najkasnije do 31.12.2026. godine. Ukupna kamatna stopa je 3,8% godišnja fiksna uz subvenciju HBOR-a koji subvencionira redovnu kamatu po stopi subvencije u visini 50 % godišnje, te redovna kamatna stopa uz subvenciju kamate iznosi 1,9 % godišnje i kamata je fiksna. Imamo interkalarnu kamatnu stopu, ona je fiksna i obračunava se i naplaćuje u visini redovne kamatne stope mjesečno na iskorišteni iznos kredita u razdoblju od dana korištenja do dana stavljanja kredita u otplatu. Rok i način otplate kredita je u 144 jednake mjesečne rate koje dospijevaju svakog zadnjeg dana u mjesecu od kojih prva dospijeva na naplatu 31. siječnja 2027. godine. Ovaj kredit je uz naknadu za odobrenje u iznosu 0,3 % od iznosa odobrenog kredita, te instrumenti osiguranja kredita su obična i bjanko zadužnica u korist banke te obična zadužnica u korist HBOR-a na iznos subvencije. Povrat kredita za projekt Razvoj vodno komunalne infrastrukture aglomeracije Ivanić-Grad osigurava se iz naknade za razvoj na vodnoopskrbnom području Grada Ivanić-Grada i Općine Kloštar Ivanić u omjeru 90 naprema 10 %.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojena

**O D L U K A**

**o davanju suglasnosti trgovačkom društvu Vodoopskrba i odvodnja Zagrebačke županije d.o.o. za dugoročno zaduživanje kod Hrvatske poštanske banke d.d.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

Gđa. Ana Tomašić – hvala na prigodi da se kratko upoznamo obzirom da je evo rasprava o Izvješću Vodoopskrbe i odvodnje Zagrebačke županije očekivano se oduljila, ja neću puno duljiti. Što se tiče godišnjeg financijskog izvješća Obiteljskog radija Ivanić za prošlu godinu, ono što treba istaknuti je da je bilo pozitivno poslovanje i tu moramo naravno zahvaliti našim suvlasnicima na financijskoj potpori koju ostvarujemo putem javnog natječaja, ali isto tako moram napomenuti i da teret tog pozitivnog poslovanja snose i sami zaposlenici sa svojim niskim plaćama o čemu već iz godine u godinu ponavljamo tu činjenicu. Ono na što bih se htjela više osvrnuti i na što bih htjela veći fokus staviti u ovom uvodnom predstavljanju su same promjene koje su trenutno u tijeku i u planu na Obiteljskom radio Ivanić, evo kao što možete vidjeti iz priloženog imamo promjenu vodstva, gospođa Radojka Šporer dugogodišnja direktorica, je otišla u zasluženu mirovinu i na njeno mjesto skupština Radija je odabrala mene, diplomiranu novinarku s višegodišnjim radnim iskustvom na Obiteljskom rado Ivaniću. Još jedna bitna promjena je da više nismo u prostoru u kojem smo bili zadnjih tridesetak godina promijenili smo naše sjedište, nismo u Parku u zgradi koju smo dijelili s Muzejom Ivanić-Grad nego smo na korištenje od strane Grada dobili prostorije na prvom katu u Pučkom otvorenom učilištu, evo na tome isto tako zahvaljujemo. Promjene koje planiramo znači su nova programska shema, modernizacija našeg programa i ove promjene koje imamo promjene samog prostora u kojem djelujemo će nam omogućiti to jer sada za desetak dana nam kreću radovi izgradnje nove režije, novog studija, pomoćne režije i dobit ćemo u biti mogućnost da napravimo nešto što do sad nismo bili u mogućnosti, a to je dinamičniji program koji planiramo pokrenuti od 1. siječnja 2025. godine, vratiti onu interakciju koju smo imali prije sa slušateljima, krenuti bit vidljiviji na novim digitalnim platformama, koje nisu nove, ali nama su nove jer ih nismo do sada koristili. Znači već mogu najaviti da iduće godine planiramo uvesti kamere koje će nam omogućiti otvaranje You Tube kanala, veću vidljivost na društvenim mrežama. Sve to skupa bi nas trebalo učiniti privlačnijim oglašivačima da nam se i marketing malo poveća. Znači to bi bila jedna priča koja bi se zakotrljala i išla svakako u pozitivnom smjeru. Ono što, još samo kratko, što detektiramo kao problem to su te naše plaće i manjak kadra. U posljednjih nekoliko godina sve manje imamo zaposlenika, nove ne zapošljavamo zbog financijske situacije i funkcioniramo trenutno u godinu dana mogu vam reći statistiku, vi imate materijale i cijelu našu statistiku financijsku i ostalu, ali u grubo statistika kako funkcioniramo – imamo troje dnevnih urednika koji u razdoblju od godinu dana pišu preko 4 000 vijesti, urede i vod otprilike 450 emisija, u to nije uključen znači dnevni informativni program, odnosno vijesti, kronika dana. Također tu imamo 210 mozaičnih emisija o Zagrebačkoj županiji koje realiziramo putem Ugovora koji imamo sa Zagrebačkom županijom i odradimo 200-tinjak terena van osnovnog radnog vremena i tijekom vikenda jer radimo 365 dana u godini 24 sata dnevno. To je što se tiče realizacije programa ovog informativnog dijela i mozaičnog, a cijeli taj dio tonski može realizirati dvoje ljudi, imamo dvoje tonskih tehničara. Petero ljudi odrađuje cjelokupni program. Mislim da je to jedna zanimljiva statistika s kojom možda do sada niste bili upoznati. Kronično nam nedostaje jedan čovjek, raspisali smo natječaj za zapošljavanje i dobili smo 14 prijava. Mi smo stvarno ugodno iznenađeni, i to diplomiranih i novinara i magistra novinarstva i slično, i jedino nas je malo strah kada krenu razgovori za posao te naše plaće jer po plaćama nismo baš konkurentni trenutno na tržištu rada i mislim da dolazimo do situacije kada nam je teško zadržati postojeći kadar, a kamoli privući neki novi. Ono što je pozitivno svakako je da smo već pokrenuli razgovore s našim suvlasnicima, znači i sa Gradom Ivanić-Gradom i Općinom Kloštar Ivanić i Općinom Križ na tu temu i evo nadamo se da u svim ovim pozitivnim promjenama koje nas očekuju da će se pozitivne promjene desiti i na tom segmentu, znači u tom segmentu naših plaća, odnosno povećanja istih.

Gđa. Maja Krnjević – hvala na izlaganju, doista mali broj ljudi radi veliki posao, to nam je svima jasno. Ja sam s ove govornice već i prije probala agitirati za to da vam se plaće povećaju još prošle godine. Vjerujem da doista to i Križ i Ivanić i Kloštar razumiju, da ćete dobiti jednog suradnika, znam kako ga je teško dobiti, znam da ljudi kad čuju koji im je osobni dohodak, bio to prvi nakon završetka faksa ili već ako su iskusni novinari nikako nije dostatno i ja evo ozbiljno molim Grad Ivanić i sve ostale suvlasnike da se izračuna koeficijent za naše novinare i da im se doista da plaća dostojna ne samo čovjeka nego i posla koji oni rade.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**Z A K LJ U Č A K**

**o primanju na znanje Financijskog izvješća i Izvješća o poslovanju**

**trgovačkog društva Obiteljski radio Ivanić d.o.o. za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**4. TOČKA**

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**Z A K LJ U Č A K**

**o primanju na znanje Izvješća o radu i financijskom poslovanju**

**Pučkog otvorenog učilišta Ivanić-Grad za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**Z A K LJ U Č A K**

**o primanju na znanje Izvješća o radu i financijskom poslovanju**

**Gradske knjižnice Ivanić-Grad za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**6. TOČKA**

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**Z A K LJ U Č A K**

**o primanju na znanje Izvješća o radu i financijskom poslovanju**

**Muzeja Ivanić-Grada za 2023. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**7. TOČKA**

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**Z A K LJ U Č A K**

**o prihvaćanju Polugodišnjeg izvješća o radu Gradonačelnika Grada**

**Ivanić-Grada za razdoblje siječanj – lipanj 2024. godine**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**8. TOČKA**

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojen

**IZVJEŠTAJ O IZVRŠENJU PRORAČUNA GRADA IVANIĆ-GRADA ZA PRVO POLUGODIŠTE 2024.**

Izvještaj prileži zapisniku i čini njegov sastavni dio.

Napomena: Izvještaj je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**9. TOČKA**

Gđa. Sanja Mahovlić Vučinić – kao što ste vidjeli u materijalima Grad Ivanić-Grad, RA IGRA i Muzej Ivanić-Grada su trenutno u procesu osnivanja Udruge naziva Energetska zajednica Ivanić odnosno ECI. Jedan od ciljeva osnivanja ove Udruge je buduće osnivanje baš Energetske zajednice građana na području Grada Ivanić-Grada. Energetska zajednica je pravna osoba koja se temelji na dobrovoljnom i otvorenom sudjelovanju građana jedinica lokalne samouprave i malih poduzeća u procesu proizvodnje i korištenja električne energije iz obnovljivih izvora. Od 2021. godine u hrvatskom zakonodavstvu postoji pojam energetske zajednice, do proljeća 2024. godine osnovana je tek jedna na području cijele Hrvatske. Ono što je uobičajeno na području EU, u Hrvatskoj još uvijek je u povojima. Osnivanjem same Udruge ECI Grad Ivanić-Grad radi prvi iskorak na energetsko tržište i otvara put za nove vrste inicijativa za proizvodnju i potrošnju električne energije na mjestu proizvodnje. Ono kako smo mi zamislili u biti funkcioniranje energetske zajednice je na taj način da Grad Ivanić-Grad poveže sve obnovljive izvore energije tj. elektrane koje postoje na gradu Ivanić-Gradu. Centriralo bi se korištenje znači proizvodnje električne energije i onda ćemo sljedeći korak odlučiti o načinu na koji će se ta energija potrošiti. Ono što vam mogu reći je da Udruga kao takva ne može ostvarivati profit, ali svu dobit tj. sav prihod koji ostvari koristi za proširenje svoje djelatnosti odnosno za eventualno postavljanje novih elektrana na javne ustanove i korištenje te energije unutar institucija Grada ili sljedeći korak bi bio i naravno priključivanje građana, što u biti i je poanta energetske zajednice, u tu našu energetsku zajednicu pa eventualno omogućavanje povoljnijeg korištenja električne energije od trenutno tržišne cijene. Osim što je zamišljeno kako će buduća energetska zajednica poslovati na taj način biti će i centralno mjesto na kojem ćete moći dobiti sve informacije u biti ono što sada IGRA radi, ali dobro bit će nam lakše s obzirom da vjerojatno znate da smo potkapacitirani. Dobit ćete sve informacije vezane uz obnovljive izvore energije, pozive kroz koje se može ostvariti sufinanciranje i isto tako kao i kroz IGRA-u moći će se ostvariti pomoć kod prijava na fondove. Ono što ste vidjeli svi u materijalima je prijedlog Odluke o osnivanju Energetske zajednice Ivanić odnosno Udruge Energetska zajednica Ivanić i predlažem da je usvojite.

g. Lovorko Matković – to me je interesiralo, znači novi čovjek koji će biti zainteresiran da proizvodi električnu energiju i recimo da se učlani u taj dio koliko ćete vi njemu pomoći u tom dijelu? Znači on može doći, vi ćete mu dati ideju nekakvu i on će imati možda financije i on će to složiti. Da li sam u pravu?

Gđa. Sanja Mahovlić Vučinić – građanin koji je zainteresiran za obnovljive izvore energije na svojoj imovini?. U svakom slučaju i u ovom trenutku Vi možete ili bilo tko doći do RA IGRA i dobit ćete sve informacije koje su nam dostupne. U slučaju da neku od informacija nemamo svakako ćemo se obratiti institucijama koje su nadležne i u svakom trenutku se može dobiti pomoć od nas.

g. Lovorko Matković- i sada pitanje, ako će on imati nekakav kapacitet koji će biti veći, znači kupovat će netko drugi itd., znači on će isto ostvarivati tu nekakav profit. Vi ste rekli da niste profitabilni, znači Vi radite samo uslugu tu neku, mislim da ima građana koji će najvjerojatnije imati, vidjeti tu ideju i dobar dio za svoj biznis.

Gđa. Sanja Mahovlić Vučinić – tako je, u ovom trenutku kao što sam spomenula se osniva Udruga koja je neprofitabilna no s vremenom će se osnovati Energetska zajednica koja će biti u mogućnosti trgovati s viškom te energije i imat će mogućnost tu koju Vi predlažete.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojena

**O D L U K A**

**o osnivanju udruge Energetska zajednica Ivanić – ECI**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**10. TOČKA**

g. Ivica Kozjak – ovo proljeće su gradske službe dobile jednu inicijativu za preimenovanje dijela ulice u Posavskim Bregima. Nakon što su se skupile sva pozitivna mišljenja od nadležnih institucija, stručne službe su sazvale i sastanak Komisije za imenovanje ulica i trgova Grada Ivanić-Grada na kojoj je to sve sagledano te je Komisija donijela pozitivan Zaključak po toj inicijativi. U naravi radi se o preimenovanju dijela Savske ulice preko autoputa između Posavskih Brega i Ivanić-Grada s Breške strane, znači onaj dio koji je ostao u biti slijepi odvojak koji je po tom prijedlogu građana koji tamo imaju svoj posjed bi se nazvao Ulicom svetog Huberta. Komisija je podržala taj prijedlog te predlaže i ovom vijeću da usvoji Odluku o dopuni Odluke o određivanju imena ulica i trgova u naseljima na području Grada Ivanić-Grada, to jest da se taj dio bivše Savske ulice imenuje Ulicom svetog Huberta.

Gđa. Maja Krnjević – sada ću odreagirati kao i prošli puta kada smo imali preimenovanje ulica i trgova. Naime, radi se o tome da uz tu ulicu kao što vidimo na snimci koja nam je priložena ima nekoliko parcela. Mi u ovim materijalima nismo dobili potpise vlasnika ostalih parcela da se slažu s ovim imenom. Čisto proceduralno, interesira me kako je to moguće da jedan čovjek zatraži nešto, da mi nemamo kao vijećnici, kao Vijeće u cjelini suglasnost ostalih vlasnika ostalih parcela, a da uopće o tome raspravljamo. Samo me to interesira.

g. Ivica Kozjak – zahvaljujem na pitanju, međutim po postojećoj zakonskoj proceduri nije potrebno da svi vlasnici parcela uz navedenu prometnicu daju svoju suglasnost. Propisano je da suglasnost daje Vijeće Mjesnog odbora koju imamo u materijalima, te da ju da Državno povjerenstvo za standardizaciju geografskih imena. Ti uvjeti su ispunjeni i pristupilo se upućivanju prijedloga vijeću da usvoji ovu Odluku.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 10 glasova za i 1 glasom protiv usvojena

**O D L U K A**

**o dopuni Odluke** **o određivanju imena ulica i trgova u naseljima na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**11. TOČKA**

Gđa. Marina Šiprak – pred vama je u materijalima dostavljen prijedlog Odluke o raspisivanju javnog natječaja za prodaju zemljišta u poduzetničkim zonama na području Grada Ivanić-Grada radi izgradnje gospodarskih objekata. Pravni temelj za donošenje Odluke su odredbe Zakona o lokalnoj i područnoj (regionalnoj) samoupravi, Zakona o vlasništvu i drugim stvarnim pravima, Odluke o raspolaganju nekretninama u vlasništvu Grada Ivanić-Grada i Statuta Grada Ivanić-Grada. Zakonom o vlasništvu i drugim stvarnim pravima je propisano da nekretninu u vlasništvu jedinice lokalne samouprave tijela koja su nadležna za njihovo raspolaganje mogu otuđiti ili njome na drugi način raspolagati samo na osnovi javnog natječaja i uz naknadu utvrđenu po tržišnoj cijeni. Tržišna cijena je vrijednost koja je izražena u cijeni koja se za određenu nekretninu može postići na tržištu i koja ovisi o odnosu ponude i potražnje u vrijeme njezinog utvrđivanja na području jedinice lokalne samouprave. Tim Zakonom istim člankom je navedeno i da su pravni poslovi koji su sklopljeni protivno navedenim odredbama ništavni. Predmet ovog javnog natječaja je prodaja zemljišta u poduzetničkim zonama na području Grada Ivanić-Grada i to u poduzetničkoj zoni Ivanić-Grad Jug-Zona 3 i poduzetničkoj zoni Ivanić-Grad Sjever-Zona 6. radi se o prodaji komunalno opremljenog zemljišta radi izgradnje gospodarskih objekata i to konkretno nekretnina koja je označena kao k.č.br. 3666 upisana u k.o. Ivanić-Grad ukupne površine 4 776 m², a koje je u obuhvatu poduzetničke zone Ivanić-Grad Jug – Zona 3 po početnoj cijeni 75.400,00 eura, te nekretnine označene kao k.č.br. 248/5 upisana u k.o. Šarampov ukupne površine 3 788 m², te k.č.br.249/2 upisane u k.o. Šarampov ukupne površine 1576 m², a koje se nalaze u obuhvatu poduzetničke zone Ivanić-Grad Sjever – Zona 6, za prvu nekretninu procijenjena vrijednost je 59.900,00 eura, a za drugu 24.900,00 eura s time da nekretnine koje su u obuhvatu poduzetničke zone Ivanić-Grad Sjever- Zona 6 i koje su označene kao k.č.br. 248/5 i 249/2 čine faktički povezanu cjelinu te će se u ovom natječaju prodavati isključivo zajedno. Početna cijena ovih nekretnina je utvrđena na temelju procjembenih elaborata o tržišnoj vrijednosti nekretnina koje je izradio Stalni sudski vještak za graditeljstvo i procjenu nekretnina Ivan Kožar inženjer građevine i koji su potvrđeni od strane procjeniteljskog povjerenstva Zagrebačke županije. S obzirom na procijenjenu vrijednost navedenih nekretnina koje se prodaju, a uzimajući u obzir odredbe čl. 48.st.3. Zakona o lokalnoj i područnoj (regionalnoj) samoupravi kao i čl. 55.st. 5. Statuta Grada Ivanić-Grada kojima je propisano da se o stjecanju i otuđivanju nekretnina i pokretnina te o drugom raspolaganju imovinom čija je pojedinačna vrijednost veća od 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno o drugom raspolaganju imovinom odlučuje isključivo predstavničko tijelo jedinice lokalne samouprave.

Gđa. Maja Krnjević – sada smo dobili još tri nekretnine koje ćemo staviti u prodaju u našim industrijskim zonama, 6 i 3. Ja Vas sada lijepo molim da ne napravite istu grešku koja je napravljena kad se prodavala industrijska zona koja zjapi još uvijek prazna. Znači ja Vas molim da kod sastavljanja ugovora da se stavi nekakav rok minimalno kako je u ostalim gradovima 2 godine ako se ne počne s nekakvom izvedbom onda se to drugačije rješava. Mi to do sada u Ivaniću koliko znam nismo napravili niti jednom, a evo znamo da su parcele prodane prije 12 godina pa su onda već i preprodane, ali još uvijek zjapi prazno. Ja samo upućujem i molim ovaj Grad i Vas koji ste odgovorni za to da se to stvarno odgovorno i napravi.

Predsjednik Gradskog vijeća – vodit će se briga o tome svakako.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojena

**O D L U K A**

**o raspisivanju javnog natječaja za prodaju zemljišta u poduzetničkim zonama na području Grada Ivanić-Grada radi izgradnje gospodarskih objekata**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA**

Gđa. Tamara Mandić – ukoliko usvojite ovu Odluku odobrava se kapitalna pomoć trgovačkom društvu Ivakop za komunalne djelatnosti za sljedeće troškove: sufinanciranje dokumentacije vezano uz ishođenje dozvole za gospodarenje otpadom za iznos od 2.050,00 eura, sufinanciranje izrade elaborata gospodarenja otpadom za odlagalište Tarno za 1.990,84 eura te sufinanciranje nabave spremnika za prikupljanje otpada u iznosu od 5.676,50 eura. Kod nabave spremnika radi se o nabavi 130 komada kanti od 120 litara za papir, plastiku i komunalni miješani otpad te 8 komada kontejnera od 1100 litara za papir i plastiku. Spremnici će biti korišteni isključivo na području Grada Ivanić-Grada. Ukupan iznos ove kapitalne pomoći je 9.717.34 eura. Grad Ivanić-Grad je navedena sredstva kapitalne pomoći već osigurao u Proračunu Grada Ivanić-Grada za 2024. godinu.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojena

**O D L U K A**

**o kapitalnoj pomoći trgovačkom društvu IVAKOP d.o.o.** **za komunalne djelatnosti**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**13. TOČKA**

Gđa. Marina Šiprak – pred vama je prijedlog Odluke o davanju suglasnosti na izmjene i dopune Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom Ivanić-Grad. Ovom Odlukom se predstavničkom tijelu Grada Ivanić-Grad predlaže da Grad Ivanić-Grad kao jedan od osnivača trgovačkog društva Ivaplin d.o.o. da prethodnu suglasnost Skupštini Društva za izmjenu i dopunu čl. 25. st. 4. Društvenog ugovora Ivaplina d.o.o., a koje se odnosi na uvjete izbora petog člana Nadzornog odbora Društva kojeg Skupština bira jednoglasno. Osim toga članka izmjenama i dopunama su obuhvaćeni i čl. 9. i 10. Društvenog ugovora, a radi usklađenja temeljnog kapitala Društva iskazivanjem u valuti euro koje je Društvo dužno provesti prilikom prve promjene Društvenog ugovora, statusne promjene ili promjene nekog od poslovnih udjela, a sve sukladno Zakonu o trgovačkim društvima.

Prije pristupanja glasovanju utvrđeno je kako je sjednici Gradskog vijeća prisutno 11 vijećnika.

Provedenim glasovanjem konstatirano je kako je s 11 glasova za jednoglasno usvojena

**O D L U K A**

**o** **davanju suglasnosti na izmjene i dopune Društvenog ugovora o osnivanju društva s ograničenom odgovornošću IVAPLIN d.o.o. za distribuciju i opskrbu plinom Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**14.TOČKA - RAZNO**

Pod točkom Razno drugih pitanja niti prijedloga nije bilo.

Sjednica Gradskog vijeća Grada Ivanić-Grada dovršena je u 19:07 sati.

Zapisnik izradila PREDSJEDNIK

GRADSKOG VIJEĆA

Nikolina Mužević Željko Pongrac, pravnik kriminalist